Танганинг икки томони Ёхуд қайнона-келин муносабатлари ҳақида - 20 Апреля 2014 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2014 » Апрель » 20 » Танганинг икки томони Ёхуд қайнона-келин муносабатлари ҳақида\nМуносабатлар кўзгусида қайноналаримизнинг ички оламини кўришга уриниб кўрамиз. Эҳтимол ана шундагина биз тушунолмаётган, бизга ёқмаётган жиҳатларнинг ўзига хос сабаби борлигини, қайноналаримизнинг тилдаги сўзлари дилимизни оғритса-да, кўнглидаги ўйлар баъзан бизнинг фойдамизга эканлигини тушуниб олармиз. Зеро, дунёда мутлоқ ёмон одам ва худди шунингдек, мутлоқ мукаммал инсонни ҳам топиб бўлмайди.\nКелин: «Нима қилсам қайнонамга ёқаман?»\nГулнора: — Қайнонамнинг турткилайвериши, тазйиқларидан ўлар бўлсам ўлиб бўлдим. Аммо чидаяпман, чунки ажрашиш ниятим йўқ, уйимизни бўлак қилишнинг ҳам имкони йўқ. Табиатан ғамларимни ичига ютаман, дардимни бировга айтиб бўлишолмайман. Шунинг учунми, асабларим қақшаб, охирги пайтда эртаю кеч дилим хуфтон бўлиб юради. Бу эр-хотинлик муносабатларимизга ҳам таъсир қилаяпти. Қайнонамнинг фикрича, мен ўқиб, уқмаган келин эканман. У кишига кийинишим ҳам, овқатланишим ҳам, уй ишларини бажаришим ҳам, ота-онам ҳам, сарполарим ҳам, гапиришим ҳам, умуман, ҳеч нимам ёқмайди. Ҳовлида кўринмай қолсам, дарров уйимга бостириб келаверади. Исталган пайт жавонларимни текширади, икки маҳал қийин овқатларни буюриб, қозон остиради. Овқатни ейдиган одамнинг ўзи йўқ, ҳамма эркаклар ишда бўлишади, кўпинча овқат ҳам увол бўлади. Бирор марта қовоғини очиб, яхши гап айтмаган, «сиз ясатган меҳмонхонада меҳмонларни кутгим келмайди» деб, нуқул сепим унга ёқмаганини гапиради. Мана, кеча бунинг ҳам кўнгли бор демай, «ўғлим сизнинг нимангизга хотин қилиб ўтирибди? Қоқсуяклигингизни қаранг» деб, қўшни хотиннинг олдида гапирди. Нима қилсам бу аёлга ёқаман ўзи?..\nҚайнона: «Мен тарбияламасам, ким тарбиялайди?»\nМоҳигул опа: — Шахдам қадам ташлаб, ишларини қилиб, гапларини жойига қўйиб гапирадиган келин топмай хато қилдим ўзи. Ҳеч кўнглимга ўтирмаяпти шу келин. Уйимга келганига 5 ой бўлди, ҳали тузукроқ пардоз қилиб, рангини мослаб, эплаб бирор кўйлак киймади. Онаси қилмаган бўлса ҳам мен унга озмунча сарпо-суруқ қилдимми? Маҳалладаги энг хунук келин дейишаяпти, чунки кўча супурганиям одми халатида чиқиб кетаверади. Менинг қизларим ой деса ойдек, ишиниям, сўзиниям, пардозиниям ўринлатиб, қайноналарини ўзига дугонадек қилиб ўтиради. Бундан ҳеч қандай жонли фикр ҳам чиқмайди, сумрайиб дастурхон четида ўтираверади. Хафа бўлганиниям, хурсанд бўлганиниям билдирмайди. Озғинлигидан ҳомиладор ҳам бўлмаяпти, докторлар дори ичсаям таъсир қилмайди, гормонлар ёғда эрийди, дейишади. Бунга пул кеткизиб даволатишнинг ҳам фойдаси йўқ, шекилли. Онаси ҳам худди ўзига ўхшаган, орзу-ҳавассиз одам. Мен ишлайдиган одамман, деб қуда-андали жойларга ҳам бормай, мени беҳурмат қилади. Мен ҳам ўқиганман, ишлаганман, қаловини топса қор ҳам ёнади. Уйига кирсам, шкафдан ёмон ҳид келди, ҳамма кийимларини тушириб, кир-чирини ажратиб, чойшаблариниям йиғиштириб, ўзига ювдирдим. Ҳозирги ёшлар иш қилишни билармиди, ҳаммасини ўргатиш керак. Мен ишласам ҳам кечқурун пиёз-картошкамни тозалаб, тахт қилиб қўярдим, чучвара тугиб, музлатгичга қўярдим. 30 дақиқада хоним пишириб, қайнонамни хурсанд қилардим, бу ҳамма ишларни секин бажаради. Мантини эрталаб бошласа, кечқурун тайёр бўлади. Ҳозир қийналса, ўрганади. Мен тарбияламасам, ким тарбиялайди? Эртага ўғлим шу эпсиз хотиннинг қўлига қоладими?\nКўзгу нима дейди?\nМоҳигул опа — гиперфаол, шартаки, шу билан бирга, майдагап аёл. У ҳаммадан биринчи бўлишни, ҳамма нарсани ўз ўрнида бажаришни ва ўйлаганини очиқ айтишни ўзига мақсад қилган. Гулнора эса ҳамма гапни ўйлаб, мулоҳаза қилиб айтадиган, ўз хоҳиши ва кайфиятига қараб иш тутадиган, имиллаган ва бироз ҳиссиётсиз келин. Аслида нафақат булар, бошқа мавқедаги одамлар ҳам бундай икки хил характерда бир уйда яшашлари қийин кечади. Моҳигул опа «келин қилсам, бундай қайнона бўламан, келиним бундоқ бўлади» деб катта гапириб, катта ўйлаб юрган. Келини кўнглини тўлдирмасликни бошлаган кунданоқ уни ўзича тарбиялаш ишини бошлаган. Агар келини худди ўзи истагандек бўлса ҳам қониқмаслиги мумкин эди. Чунки бундай қайноналар иссиққа ҳам, совуққа ҳам талабчан бўлишади. Моҳигул опа келинига босиқлик билан яхши гапириб иш ўргатиши қийин, чунки унинг зуваласи шу тариқа пишган. У келинлик пайтида қайнонаси «тилиям, ишиям ўткир келин» деб мақтаган бўлса керак. Энди келин ҳам ўзига ва уйига меҳрини кўпайтириб, ўн кулиб, ўн гапириб, шақилдоққинага, қайнонаси билан ғийбатлашиб-суҳбатлашиб ўтирадиганга айланса, Моҳигул опанинг кўнгли бироз тинчийди.\nКелин: «Бу уйда яшаш осон бўлмаслигини билгандим…»\nСанобар: — Келин бўлиб тушган кунимданоқ қайнонамнинг ўз хоҳишини очиқ айтмай, мижғовланиб иш буюришидан, ўғлини қизғаниши, қилган ишларимни ҳам бошқаларга ўзи бажаргандек кўрсатишидан сўнг тушундимки, бу уйда яшаш осон бўлмайди. Бу хонадонга келганимга 8 ой бўлди. Ҳозир ҳомиладорман, қоним кам, белим оғрияпти. Қайнонам бир кун ҳам бемалол дам олишимга қўймади, 2 маротаба поликлиникадан шифохонага йўлланма берса, қоғозингизни йўқотиб қўйибман, кейинроқ шифохонага ётарсиз, деб баҳона қилди. Бир-бир ярим ойда уйимга бораман, қайтганимдан кейин 1-2 кун қовоқ-тумшуқ қилиб, идишларни тарақлатиб, эшикларни қарсиллатиб ёпиб юради. Жуда кўп ёлғон гапиради, масалан, уйимдан пирог олиб келсам ёки ўзим нимадир тайёрласам, қайнотамга «қўшни олиб чиқди, сотиб олдим» каби ёлғон гаплар айтади. Индолмайман, шу билан хурсанд бўлса, майли, дейман. Телефонга, эшикка, қўшниларга умуман яқинлаштирмайди. Эрим маошини онасининг қўлига тўлиқ топширади, кейин бирор сўм сўролмай уялади, ишхонасига пиёда кетади, тушлик ҳам қилмайди. Бир коса овқат солиб бермоқчи бўлсам, «онангдан кўра меҳрибонроқман» деб хотининг мендан сени айирмоқчи, деб ўғлининг кўнглини бузади. Менга ёмон ҳам, яхши ҳам гапирмайди, ҳаммасини орқамдан айтади.\nҚайнона: «Синовларимдан ўтишига озгина қолди»\nШаҳноза опа: — Келинларга теккан касал — ҳомиладор бўлдими, камида 3 марта шифохонада ётиши керак эмиш. Ким билади, поликлиникадаги докторга ўзи атайлаб ёздириб олиб келган бўлса керак ўша йўлланмасини. Болаларимнинг ризқини қийиб, энди шифохонага овқат, дори-дармон ташиб юришим қолувди. Ота-онасиям тўласин, уларга чаллари, чақириқлар қилдирмаган бўлсам. Ана, қўшни Дилфузанинг келини, шунча яхшилигини билмай, барибир уйига кетиб қолди. Мен бу келиннинг тизгинини бўш қўйсам, бошимга чиқиб олади, қўшнилар, уйидагилари билан мени ғийбат қилади. Шунинг учун ҳам уйига камроқ юбораман. Чунки келинларнинг атрофида ақл ўргатувчилар кўп бўлади. Келиним ҳам шуларнинг гапига кириб қолмасин, дейман-да! Битта ишига қойил қоламан, умуман гап қайтармайди, атайлаб синаш учун бир нарсалар айтсам ҳам, «аслида бунақа» деб ўзиникини маъқулламайди, индамайди. Яна озгина қолди, синовларимдан ўтиб, набирамни туғиб олсин, бир ёз, бир қиш ўтса, ана кейин уйига бир ойда икки марта юбораман. [ www.BePuL.NeT -Saytdan olindi]\nСанобар — сабрли ва итоаткор келин, Шаҳноза опа — хассисроқ ва ишига пишиқ аёл. Шаҳноза опанинг тактикасини жудаям ёмон деб бўлмайди, аммо келиннинг соғлиғи масаласида ҳам диктаторлигу тежамкорликни ошириб юбориш қуюшқонга сиғмайди. Аслида келинларнинг бетоб бўлиши азалдан қайноналарга ёқмайди, бундан ташқари, ўз ўғлига нисбатан ҳам ниҳоятда камхарж бўлган одамдан буни кутиш қийин эмас. Бироқ келиннинг соғлиги авлоднинг баркамоллигини белгилайди. Оғриган, тоби бўлмаган пайтида қайнонасидан меҳр кўрган ҳар қандай келин ҳам шунга яраша жавоб қайтаради. Шаҳноза опа одамлар ҳаётидан фақат ёмон томонларни ибрат қилиб олмасдан, ўз келинини қизи деб билиб, барча муаммоларини биргаликда ҳал қиладиган қайноналар ҳам борлигини ёдига олса ва келинининг хизматларини юзага чиқарса, орадаги совуқлик йўқолиб, меҳр олови алангаланади.\nКелин: «Мени болаларимга ёмонлайди…»\nОминахон: — Қайнонам бошимга не кунларни солмади, дейсиз. Овқат бермаган, уйимга киргизмаган, эрим иккиси менга қўл кўтарган пайтлари бўлган. Неча марта уйимга кетиб, сўнг яна эримни кўзим қиймай, бир кун яхши бўлиб кетар, деб қайтиб келаверганман. Эрим гиёҳвандликка берилиб, ўзини хароб қилгач, икки болам ва қайнонам билан бир уйда ўзимиз яшай бошладик. Ёлғиз ўзим оила боқаётганим етмагандек, ҳали ҳам қайнонамнинг зуғумлари остида яшайман. Ҳар қадамимни текширади, қўнғироқ қилганида жавоб беролмай қолсам, мени кўча аёлидан олиб, енгилтакка солади. Пардоз қилишим, янги кийим кийишимга ҳам қўймайди. Катта қизим 18 ёшга кирди, эшигимизни қоқиб совчилар келаяпти. Кичик ўғлимга бериладиган боқувчисини йўқотганлар нафақасини йиғиб қўйгандим, шунга уйларни таъмирлатайлик, десам ҳам кўнмайди. Қизим ва ўғлимга меҳрибон бувилик қилиб, ишдалигимда иссиқ-совуғидан хабардор бўлиб ҳам турмайди, мени уларга ёмонлагани-ёмонлаган. [ www.BePuL.NeT -Saytdan olindi]\nҚайнона: «Ҳаммасига у сабабчи!»\nМоҳира опа: — Ҳаммасига шу келинни сабабчи деб биламан. Агар шунинг акаси бўлмаганида ўғлим гиёҳванд бўлиб, ўлиб кетмасди. Ўшанда шу қизни оламан, деб туриб олмаганида ҳозир ёлғизгина болам ёнимда бўларди. Яхшиям невараларим бор, шуларни ўйлаб, ўзимни овутаман. Оилам хароб бўлиб, энди яна келиниям бунақа бўлиб кетди, деган гап чиқишига чидай олмайман. Шунинг учун одмироқ, сипороқ юринг, эртага қиз узатасиз, ёлғиз аёлни ҳамма ҳар хил гап қилади, десам, келиним энсасини қотиради. Уйни таъмирлатайлик деб қўймаяпти, ахир оладиган маоши билан катта қурилиш қилиб бўлмайди, қаердан олмоқчийкан бу пулни, шубҳаланишга асосим бор-ку! Мен жуда чарчаган аёлман, ортиқча бир гап ҳам ёқмайди.\nОминахон — эндигина тинчи ва ўзлигини топган, Моҳира опа эса аксинча, қадди ҳам, завқи ҳам букилган аёл. Фарзандни йўқотиш азобини бошқа ҳеч бир изтиробга тенглаштириб бўлмаганидек, Оминахон ҳам шунча йил чидаган қайнонасининг шу шикаста пайтида кўнглини олишга урингани дуруст. Тўғри, Оминахонга аввал ҳам, ҳозир ҳам осон бўлмайди. Иккови бир уйда яшаётган экан, демак, ҳали оилавий тотувликка умид қилса бўлади. Ўзини ҳеч кимга кераксиздек ҳис қилмаслик учун кекса одамнинг беш кунлик умрида ҳурмат қилишга Оминахон ўзида куч топиши керак. Нияти ва мақсадларини очиқ айтиб, яхши гап билан тушунтириши лозим. Фарзандларига ҳам бувисига нисбатан меҳр кўрсатиши кераклигини уқтириши шарт.\nХуллас, бу баҳсли мавзунинг охири йўқдек. Лекин нима бўлганда ҳам энг асосийси ўзаро тушуниш. Қайнона-келин бир-бирини тушуниб яшаса, муаммоларга ўрин қолмайди, оилаларнинг тинчи бузилмайди, кўнгиллар хуфтон бўлмайди. Ҳар бирингизнинг оилангиз мустаҳкам бўлиб, келишмовчиликларга ўрин қолмасин!\nКатегория: Fikr va Mulohaza qiling | Просмотров: 663 | Добавил: Sherlaruz.CoM | Теги: fikr bilidring, tortishing, baxs, bax, fikr-mulohaza, izoh bering, fikr, erkin fikr, tortishuv, nima deysiz? | Рейтинг: 0.0/0


"Бунёдкор" ёшлари Хитойда йирик ғалабаларга эришмоқда (фото)\n16 август, 2017, 18:46\nХитойнинг Шеньян шаҳри мезбонлик қилаётган футбол бўйича халқаро турнирда дунёнинг кўплаб мамлакатларидан икки юздан зиёд жамоа вакиллари иштирок этмоқда.\n"Gothia Cup 2017" турнирида 2002 йилда туғилган ўсмирлар иштирокидаги мусобақада жами 16 жамоа тўрт гуруҳга бўлинган ҳолда ғолиблик учун курашмоқда. Ушбу турнирда иштирок этаётган "Бунёдкор" футболчилари гуруҳ беллашувларини биринчи ўринда якунлади.\n"Бунёдкор" тарбияланувчилари Покистоннинг "Mehran" жамоасини 10:0, Япониянинг "PUEBLA FC" клуби вакилларини 14:0 ҳисобида мағлубиятга учратди. Мезбонларнинг "URUMQI 117" жамоаси билан учрашувда ҳисоб очилмади.\nГуруҳ беллашувларда "Бунёдкор" шарафини ҳимоя қилаётган Жасур Жалолиддинов, Отабек Жўрақўзиев, Сарвар Шарипов, Икром Эркинов, Диёрбек Райимқулов, Фаррух Мухторов сингари футболчиларнинг ўйини мухлису мутахассисларга манзур бўлмоқда.\n"Бунёдкор"нинг ёш футболчилари мусобақа иштирокини чорак финалдан давом эттиради.


Рўхий хаётимизни ривожлантирамиз 10 — Dilkashradio.com\nАбадий ҳаётга эга бўлиш учун яхши ишларга суяниш мутлақо бефойдадир.Биз учун берилган Ўн амрни, худди тубсиз жарлик устида занжирга осилиб турган одамга ўхшатиш мумкин. Одам тубсиз жарликка тушиб кетиб халок бўлиши учун биргина занжир халқасининг узилиши етарли. Шунингдек Ёқуб шундай дейди: “Кимки Илоҳий Қонуннинг хамма моддаларига риоя қилса-ю, фақат бир нарсада гуноҳ қилса, у бутунлай гуноҳкор бўлиб қолади”.. Масалан, агар Сиз бировнинг нарсасини зўрлик билан ўзингизники қилиб олсангиз, бу сизнинг ўн амрни бузганингизни англатади. Имонли одамнинг нажотга эга бўлиши учун босиб ўтиши зарур бўлган “қадамлар” ҳақида сўзловчи одамлар бор, ва улар баъзида Ёзувлардан оятларни келтириб, товба қилишни имоннинг алоҳида “қадами” деб талқин қиладилар.\nАгар Муқаддас Китобнинг таълимоти етарлича тушунилса, имон ва тавбани танганинг икки томонига ўхшатсак бўлади. Ва Улар бир-биридан ажралмас эканлиги янада ойдинлашади. Уларнинг бирлигини ёзишдан асосий мақсади – одамларга нажот йўлини кўрсатиш бўлган. Буни Юҳанно баён этган Муқаддас Хушхабар исботлайди. Бу китобда тавба ҳақида ҳеч нарса дейилмайди. Агар тавба қилиш имонга қўшимча бўлган алоҳида бир қадам бўлса, биз Юҳаннонинг насиҳатларини мукаммал эмас деб тан олишимиз зарур бўлар эди. Шубҳасиз, Юҳанно баён этган Муқаддас Хушхабарда ёзилганидай ишонувчи одамлар тавба қиладилар, чунки асл тавба ўз ичига нажоткор имонни олганидай, нажоткор имон асл тавбани ўз ичига олади. Имон ва тавбани амалда бир-биридан ажратиб бўлмасада биз уларнинг нимани ифодалашини аниқроқ билишимиз учун сунъий чегара ташкил этишимиз мумкин. Имон – Исо Масиҳни қабул қилишдир.\nНажотга эга бўлиб, биз ҳеч нарса бeрмаймиз, бироқ ҳамма нарсани оламиз. Бизнинг юракларимиз бузилган, шунинг учун биз Худога маъқул эмасмиз. У келтирган қурбонлигига лойиқ бўлишимиз учун юракларимиз гуноҳдан покланган ва ювиб ташланган бўлиши керак. Бу покланиш бизга имон билан берилувчи Масиҳнинг қони орқалигина амалга ошиши мумкин. Бундан ташқари Имон – Исо Масиҳни қабул қилиш ва Унга суянишдир.Масиҳга суяниш хавотир олишни бас қилишчилик даражада Унга умид боғлаш деганидир. Агар кимдир сизга юз долларлик пулни таклиф қилганида, сиз бу пулни шу ондаёқ бирон нарсага ишлатиб ёки банкка қўйибгина бу совғанинг ҳақиқий эканлигига ишонар эдингиз. Масиҳда ҳақиқий имонга эга бўлган одам ўзининг ҳамма гуноҳлари кечирилганига, ҳамда ўзи Худо билан чиндан ва абадий ярашганлигига шубҳа қилмайди. Шунинг учун унинг жони бу масала устида бошқотирмай сокинликда яшайди. Бу гапимизни Ишаё пайғамбар китобидаги бир оят билан тастиқлаш мумкин. “Руҳан собит бўлганни, Сен комил тинчликда сақлайсан; зеро у Сенга умид боғлар” Қисман Исо Масиҳга, қисман эса ўзига умид боғланган одам, Исода ҳақиқий имонга эга эмас. Нажот бериш ишида Худо Ўзи билан ҳеч қандай “шерикликка” йўл қўймайди. Бизнинг ҳеч қандай уринишларимиз бизни гуноҳдан кутқармайди. Албатта Нажот топиш кетидан яхши ишларни хам келиши керак, бироқ бизнинг амалга оширган ишларимиз бизнинг Нажоткоримизни ўрнини боса олмайди. У, бизнинг Оқловчимиз ва Ягона Қутқарувчимиздир.\nМўжизалар ва руҳий ҳокимият\nИчимиздаги яратилиш 04


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Сочлар ҳам «касал»ланадими?..\t17:19, 29 ноябрь 2016\tОрамизда соч тўкилишидан шикоят қилмаган аёлнинг ўзи бўлмаса керак. Чунки ҳомиладорлик ва эмизиш даврида бу муаммога деярли барчамиз дуч келамиз. Ҳайз ва климакс пайтида эса яна соч тўкилиши кузатилади. Трихологлар фикрича, бунга организмдаги гормонал бузилиш ва бошқа шу каби омиллар сабабдир. Уларнинг энг кўп учрайдиганлари билан танишинг: Стресс. Жисмоний чарчоқ, уйқусизлик, асабийлашиш, руҳий зўриқиш туфайли соч фолликуласи ўсишдан тўхтайди. Бу ҳолат стресс натижасида бош терисидаги капилляр томирлар торайиши ва қон айланишининг бузилиши билан боғлиқдир.\nПарҳез. Озиш учун доимий оч юриш, турли парҳезларга зўр бериш, организмда темир моддаси етишмовчилиги каби сабаблар ҳам соч илдизини заифлаштиради. Маълумки, ёғ тўқималари организмимизда аёллик гормонини ишлаб чиқаришга жавобгар. Шу боис, зудлик билан озишни мақсад қилган бўлсангиз, бунинг тери, тиш, тирноқ ва сочга зарари борлигини эътиборга олинг. Шунингдек, қон томирларининг бирданига торайишига олиб келувчи қаҳва, аччиқ чой сингари ичимликлар сочларга салбий таъсир кўрсатишини ҳам ёдда тутиш керак. Юқумли касалликлар. Шамоллаш билан боғлиқ ва ҳар қандай инфекцион касаллик соч тўкилишига сабаб бўлиши мумкин. Шунинг учун ҳам соғайгач, дарҳол мутахассис кўригидан ўтиб, керакли муолажаларни олиш мақсадга мувофиқдир.\nМадина ЗАРИФ тайёрлади. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Саломатлик


Ўзбекистонда Сифатли Ва Замонавий Гидропоник Иссиқхоналар (Теплицалар)\nЎЗБЕКИСТОН БЎЙЛАБ ЗАМОНАВИЙ ИССИҚХОНАЛАР\nООО "Sabo Hamkor" Европа стандартларида замонавий иссиқхона обектларини таклиф қилади.\nИссиқхонани лойиҳалаштириш тамойиллари\n"Sabo Hamkor" иссиқхоналарининг Ўзбекистондаги бошқа иссиқхоналардан фарқи шундаки, иссиқхоналаримиз қувур иситиш тизими билан жиҳозланган бўлиб, бу хоналарнинг бутун ҳажми бўйича иссиқликни тенг тақсимлашга ёрдам беради. Бизнинг иссиқхоналаримизда ўхшаши бўлмаган инновацион қозонлардан фойдаланилади. Бундан ташқари заводимизда ёқилғи ёки газ/суюқ ёқилғи ёки кўмир/pellet сифатида ишлатиладиган гибрид қозонлар ҳам ишлаб чиқарилади.\n"Sabo Hamkor" иссиқхоналарининг ўзига хос хусусияти галванизли рамка ҳисобланади. Галванизли юк кўтарувчи тузилмалар коррозия ва ҳарорат ўзгаришига қарши чидамли ҳисобланади ва рамканинг мустаҳкамлигини кафолатлайди. Ҳар бир иссиқхона лойиҳасини муҳандисларимиз ландшафт ва иқлимнинг ўзига хос хусусиятларини ва мижознинг истакларини инобатга олган ҳолда тайёрлашади.\nИссиқхоналаримизга қопланган плёнка уч қаватли тузилишга ега. Ҳар бир қатлам ўзига хос техник хусусиятга ега. Биринчи қатлам қуёш нурларининг зарарли ултрабинафша спектрини кесади. Иккинчи қатлам ишончли иссиқлик изолациясини яратади. Учинчи ички қатлам антибактериал ва томчилатишга қарши хусусиятларга ега бўлган махсус қоришма билан қопланган. 180 микронли плёнка қалинлиги қуёш нурлари ва иссиқлик изолациясининг етарли даражада кириб бориши учун мақбулдир. Кафолат муддати 3 йил.\nСўнгги йилларда поликарбонат иссиқхоналари тобора оммалашиб бормоқда ва асосий материал сифатида ойнанинг ўрнини егаллашни бошлади.\nПоликарбонатнинг енг муҳим жиҳати шундаки, у иссиқхонани енг яхши изоляция қилиш хусусиятига ега. Поликарбонат иссиқхоналар иссиқликни узоқроқ муддатга ушлаб қолади, поликарбонат иссиқхоналар ёқилғини максимум даражада тежаш имконини беради.\nПоликарбонатнинг ўзига хос хусусиятлари - вақт оқимига қарши туриш қобилиятига ега.\nПластик шишадан қалинроқ бўлгани учун енгил диффузия беради, яъни ёруғлик иссиқхонада кўпроқ тарқалади.\nТомнинг махсус дизайни иссиқхонани ўз вақтида шамоллатиш ва тўлиқ ўтказувчанлик имконини беради. Икки томонлама автоматик том ёпиш тизими, 1,5 метргача, назорат пулти билан тартибга солинади.\nИсиссиқхонани вентиляция қилиш автомати ўсимликларнинг ривожланиши ва ўсиши учун қулай шарт-шароитларни яратишга имкон берувчи ажралмас қурилмадир. У нафақат иссиқхонанинг дизайнини яхшилаш, балки кўплаб сабзавот екинлари учун ёмон ҳаво турғунлигидан қочиш имконини беради. Бундан ташқари, иссиқхона учун автоматлаштириш тизими инсон иштирокисиз ҳам иссиқхонада оптимал микроиқлимни сақлаб қолади.\nЁпиқ жойда, тоза ҳавога чиқмасдан, токсик буғланиш даражаси кўтарилади, кислород даражаси пасаяди, ўсимлик ҳаётий фаолиятининг маҳсулотлари тўпланади ва патогенлар ривожланади. Иссиқхоналарни мунтазам шамоллатиш турғун ҳодисаларни бартараф етиш ва хона ичидаги енг қулай шароитларга еришиш имконини беради.\nАвтоматлаштирилган суғориш тизими етиштириладиган екинлар турига қараб ёмғирга ўхшаб томчилаб туради.\nАвтоматлаштирилган суғориш тизими кирувчи намлик миқдорини, сифатини ва шунингдек, унинг таркибини ҳам назорат қилиш имконини беради.\nБундан ташқари иссиқхоналаримиз ҳам тупроқ, ҳам осилган ҳолатда бўлиши мумкин.\nГидропоникадан фойдаланиш ўсимликларнинг озиқланишини назорат қилиш имконини беради. Фақат сувга киритилган елементлар илдиз зонасига белгиланган нисбатларда киради. Пестицидлар ва гербицидларга еҳтиёж йўқ. Бу моддаларнинг хавфи ҳамма жойда маълум, шунинг учун гидропоникадан фойдаланиш улардан ҳосилни чиқаради. Натижада, гидропоникада етиштириладиган сабзавотлар екологик жиҳатдан қулайдир, сув ва озуқа моддаларининг оқилона ишлатилишида янада тежамкордир.\nЯна бир афзаллик шундаки, бутун гидропоника тизими ер билан алоқа қилмайди, бу салбий омилларнинг таъсирига тўсқинлик қилади. Ўз навбатида, ердан 75 см масофа еркин ҳаво айланиши учун мақбулдир, шунингдек, ўрим-йиғим учун қулай, бу еса қўл меҳнатини осонлаштиради.\n"Sabo Hamkor"да гранулалардан ёқилғи сифатида фойдаланадиган пеллетли қозонхоналар ҳам ишлаб чиқилган.\nПалаф қозонлари - Бу марказий манбалардан мустақил равишда ва шунинг учун тариф ставкалари, екологик тозалик, максимал автоматлаштириш ва шарциз иқтисодиёт туфайли дунёда тез машҳур бўлган иситиш ускуналари тури.\nБу қозонларнинг ёниш хонаси нисбатан кичикдир, чунки асосий иссиқлик қозоннинг яхши ривожланган кўп томонлама конвектив қисмида (70% гача) содир бўлади. Pellet қозонининг бундай дизайни натижасида чиқадиган газларнинг ҳарорати 100-200 °с дир.\nБуғлама тизими иссиқхоналари - туман ҳосил бўлишининг механик генераторидан бошқа нарса емас .Бу муҳит, айниқса, стандарт томчилатиб суғориш учун етарли бўлмаган кўчатлар, гуллар ёки термофил ўсимликлар каби енг талабчан, нозик екинлар учун қулайдир. Туман ҳосил қилиш тизими табиий кондиционер принципи асосида ишлайди: ҳавода доимий равишда буғланиб кетадиган барча 3-10 микрон ҳажмдаги енг кичик сув зарраларини кўп миқдорда сочилади.\nИссиқхонада туман ҳосил қилиш тизимини жорий етиш ишлаб чиқарувчиларга керакли ҳарорат ва иқлимни сақлаб қолишга ёрдам беради, бу қишлоқ хўжалиги екинларининг аксарият қисмини етиштириш учун қийин. Иссиқхонадаги нисбий намлик 30% дан паст бўлса, ўсимликлар ўсишни секинлаштиради, касал бўлиб қолади ёки умуман ўсишни тўхтатади. "Иссиқхона булути "ёки" иссиқхона туманлари " ўзларини ёзда ҳам, қишда ҳам бир хил тарзда оқлайди. Август иссиқлигида тизим буғланиш туфайли ҳароратнинг пасайиши натижасида керакли намликни сақлайди. Ва 5-13 ° C гача бўлган ҳароратни пасайтириш етиштирилган маҳсулотларга таҳдид солмайди. Қишда, иссиқхоналар иситилганда, тизим сувсизланиш жараёнини олдини олиш учун керакли намликни сақлайди.\nИссиқхонани туман ҳосил қилиш тизими билан жиҳозлаш, парадоксал равишда, сув сарфини сезиларли даражада тежаш ва сояга бўлган еҳтиёжни камайтириш имконини беради.\nТел: +998 97 273 23 27\n+998 97 273 27 26


Ўзбек футболчилари қандай автомобиль ҳайдайди? » Скачать музыку бесплатно новинки музыки 2016-2017\nКомментариев: 0 Просмотров: 859 Дата: 7-01-2016, 18:52 Европалик футболчиларнинг турли туман автомобиллар ҳарид қилишини биламиз. Бизда ҳам чарм тўп усталари орасида дид билан машина ҳайдашга қизиқадиганлар талай топилади. Darakchi.uz интернет портали ўзбекистонлик футболчиларнинг қандай машиналардан фойдаланишлари билан қизиқдик. Россиянинг “Краснодар” клуби ярим ҳимоячиси Одил Аҳмедов яқинда “Феррари” сотиб олди. “Локомотив” билан шартнома тузган тажрибали ярим ҳимоячи Сервер Жепаров “Малибу” минади. “Локомотив” жамоаси сардори Темур Кападзе, “Навбаҳор” ҳужумчиси Шаҳбоз Эркинов, “Қизилқум” жамоасида тўп суриб келаётган ҳимоячи Акмал Рустамовларнинг “Captiva” автомобиллари бор. Бекободнинг “Металлург” жамоаси сардори Ҳикмат Ҳошимов “Малибу”, “Локомотив”нинг тезкор ярим ҳимоячиси Жасур Ҳасанов эса “Ласетти-2” ҳайдайди.


Мирзақматов ўз лавозимида қолди\n21 октябр 2021, Тошкент вақти: 07:36\nЎш шаҳар мэри Мелис Мирзақматов ҳокимият биноси олдига тўпланган намойишчиларга ўз лавозимида қолишини эълон қилди.\nБеш мингга яқин тарафдори олдида чиқиш қилган Мирзақматов Ўш шаҳрида юзага келган ижтимоий муаммоларга алоҳида тўхталиб ўтди.\n- Ҳозир Ўш шаҳри иситиш мавсумига тайёр эмас. Иссиқлик станцияларига бир грамм ҳам мазут олиб келинмаган, бундан ташқари июн ойида рўй берган этник тўқнашувлардан сўнг юзага чиққан бошқа муаммоларга ҳам ечим топишимиз лозим,- деди жумладан Мирзақматов.\n24.kg сайти хабарига кўра, Ўш мэри мамлакат Бош вазири ўринбосари Амонкелди Муралиев фаолиятини кескин танқид қилган.\nМирзақматовнинг айтишича, давлат амалдори қонли тўқнашувлардан сўнг мамлакат жанубига бирор мартта ҳам сафар қилмаган ва бу ердаги вазият билан қизиқмаган.\nНамойишчилар олдида чиқиш қилган Қирғизистон Бош вазири ўринбосари Азимбек Бекназаров ҳам Ўш мэри Мирзақматовни ҳеч ким ишдан бўшатмагани ва у ўз лавозимида ишлашни давом эттиришини маълум қилди.\nСўнги хабарларга кўра, шаҳар ҳокимияти биноси олдидаги намойиш тугаган ва оломон ўз уйларига тарқаб кетган.


12:50 / 25.06.2019 72075\nОлий суд вакилларидан собиқ бош прокурор Рашиджон Қодиров иши қандай кетаётгани бўйича маълумот сўралди.\n«Тошкент шаҳар судида Рашиджон Қодиров иши доирасида 13 киши иши кўриляпти. Ҳозирда суд таркиби маслаҳат хонасига йиғилган. Қарор тез кунда қабул қилинади ва эълон қилинади», дея Ўзбекистон Республикаси Олий суди раиси ўринбосари Холмўмин Ёдгоровнинг сўзларини келтирмоқда Kun.uz мухбири.\nУнинг қўшимча қилишича, иш ёпиқ тарзда кўриб чиқилаётгани, айрим фактларнинг сир тутилиши сабабли ҳукм ўқилаётган куни суд залига ОАВ ходимлари киритилмайди.\nОлий суд собиқ бош прокурорга нисбатан чиқарилган ҳукмни ОАВ орқали эълон қилади.\nЎтган йилнинг июнь ойида Бош прокуратура собиқ бош прокурор иши бўйича 24 шахсга нисбатан айблов эълон қилинганини билдирган эди . 2019 йил 7 январь куни жиноят ишлари бўйича Юнусобод туман судида Рашиджон Қодировга нисбатан ёпиқ суд жараёни бошланган.\n«Қодиров иши». Собиқ бош прокурорнинг собиқ ўринбосари Улуғбек Суннатов 19 йилга қамалди


Жангарилардан чўчиётган Ўзбекистон ҳукумати хавфсизлик чораларини кучайтирмоқда « Ўзбекистон Халқ Ҳаракати\nЖангарилардан чўчиётган Ўзбекистон ҳукумати хавфсизлик чораларини кучайтирмоқда\n15 May 2013 - 8:34\nБу маълумот “Марказий Осиё интернетда” нашрига гапирган Ўзбекистон Миллий хавфсизлик хизматининг террорга қарши кураш бўлим таҳлилчиси С.Аброр томонидан тасдиқланган.\nШунга асосан, айтилишича, ҳозир Ўзбекистонда, айниқса пойтахт Тошкентда хавфсизлик чоралари кучайтирилган ва аҳоли террорчилик амаллари юз бериши эҳтимолидан огоҳлантирилмоқда.\n“Қўлимизда зарурий чораларни кучайтиришга арзигулик хавф борасида “ишончли маълумот мавжуд”, дея маълум қилган хавфсизлик хизмати масъули.\nТеррорчилик хуружлари Тошкентда содир бўлиши эҳтимоли катталигини яширмаган ўзбек расмийси, хавф Афғонистон ва Тожикистон чегараларида тўпланаётган Ўзбекистон Исломий Ҳаракати ҳамда Салафийлар номи билан маълум гуруҳлардан келаётганини айтган.\nЭслатсак, март ойи охирларида Шимолий Афғонистоннинг Тожикистон билан чегарадош минтақаларида Толибон жангарилари билан ҳукумат кучлари ўртасида жанглар кечгани эди. Урушаётган Толибон жангарилари таркибида Марказий Осиё фуқароларидан иборат экстримистик гуруҳ аъзолари ҳам борлиги айтилганди. Айрим манбалар, ҳатто ЎИҲ га портлатувчи моддалар тайёрлаб бераёган Хадича исмли ўзбекистонлик жангари аёл борасида ҳам хабар тарқатганди.\n“Марказий Осиё интернетда” нашрининг хабар қилишича, шу кунларда Ўзбекистон ҳудудига четдан кираётган ва чиқаётган шахсий машиналар обдон текширилиб, умумий фойдаланиш транспорт воситалари, стратегик аҳамятга эга бўлган бинолар ва майдонларда назорат кучайтирилган.\n“Ўзбекистон учун ҳозир энг муҳим вазифа биринчи навбатда ўз фуқаролари хавфсизлигини таъминлашдан иборатдир. Шуни назарга олган ҳолда хавфсизлик чораларни янада кучайтириш назарда тутилган”, дея билдирган Ўзбекистон Ички ишлар вазирлиги зобити Анвар Салимов. Унга кўра, айни пайтда хавфсизлик чоралари Тошкент вилоятининг барча шаҳарларида бошлаб юборилган.\nББС хабарига кўра, Ўзбекистондаги Эксперт Ишчи гуруҳи раҳбари Суҳроб Исмоилов Тошкентда эҳтимолий террор амалларига қарши ҳозирликлар яққол кўзга ташланмаётгани, аммо бундай ишлар мамлакат бўйлаб ҳақиқатда ҳам сезиларли йўлга қўйилаётганини айтган.\n“Оддий фуқаронинг кўзида сезилмайди, лекин ҳукуматнинг ҳаракатлари хавфсизлик чора-тадбирларига ишора қиляпти. Сўнгги пайтларда ҳукумат назоратидаги оммавий ахборот воситалари Тошкентнинг кўп жойлари, вилоятлар ўқув юртларида ёшлар билан янги информацион даврда, глобаллашув жараёнида таҳдидларнинг, терроризмнинг олдини олиш бўйича ёшларни турли хил оқимлар таъсирига тушиб қолмаслиги бўйича ҳуқуқ- тартибот органлари билан учрашувлар ўтказилаётгани, шу рукнда яратилган ҳужжатли филмлар қўйиб берилаяпти, қабилида кўплаб хабарлар беришмоқда. Ана шулардан ҳукумат охирги пайтлар хавфсизлик вазиятини яхши ҳисобга олаётганини айтишимиз мумкин. Аммо ҳуқуқ-тартибот органлари чора-тадбирларни кучайтирганлиги оддий фуқаронинг кўзига ташланмаяпти”, деган Суҳроб Исмоилов.\nОддий ўзбекистонликлар ҳам Тошкентда хавфсизлик чоралари кучайтирилганига оид айтилганларни тасдиқламади.\n“Куни бўйи кўчадаман. Бугун ҳам Юнусободдан Чилонзоргача “саёҳат” қилдим, лекин ҳеч ким мени тўхтатиб машинамни текширгани йўқ. Бу аввалари ҳам бўлмаган, айни кунларда ҳам ҳеч қанақа текшир-текшир йўқ. Фақат байрам кунлари шаҳар марказий кўчаларида бундай ҳолатни кўриш мумкин холос”, дейди тошкентлик такси ҳайдовчи Мираброр Аҳроров.\nАйни пайтда ўзбекистонлик мустақил кузатувчилар, ҳуқуқ фаоллари ҳукуматнинг ортиқча амаллари халқни иқтисодий-ижтимоий қийинчиликлардан чалғитиш, ҳукумат юргизаётган репрессив сиёсатни оқлаш мақсадида амалга оширилишини айтадилар.\nБироқ, сиёсий таҳлилчилар дарҳақиқат сўнгги йиллар минтақа мамлакатлари, хусусан Ўзбекистон ва Тожикистонга террор хуружлари хавфи кучаяётганидан огоҳлантиради.\nСиёсий политолог Линура Юлдашева мулоҳазасича, бу хавфга қарши туриш жуда қийин, чунки террорчи гуруҳларнинг мақсадга етишлари учун Интернет қўл келмоқда.\n“Интернет эркин, етарли даражада жиловланмаган, чексиз аудиторияга эга, хабарларнинг тезлик билан тарқалиши каби устунликлар террорчилик хуружлари билан мақсадларига эришаётган гуруҳларга жуда қўл келмоқда. Бунга қарши туриш эса жуда қийин”, дейди “Марказий Осий интернетда” нашрига гапирган сиёсий таҳлилчи Линура Юлдашева.\nШу ўринда айтиш жоизки, ташқи куч хавфига қарши Ўзбекистон ва Тожикистонда олинадиган чора тадбирларда кўпинча бегуноҳ аҳоли жабр кўриб қолиши кўп қайдга олинган.\nКоррупция ботқоғига ботган бу мамлакатларда бундай чора-тадбирлар ҳуқуқ-тартибот органлари ходимлари, хусусан милиционерлар фойдасига хизмат қилади.\n“Бундай амалиётлар халқ тинчлиги, фуқаролар хавфсизлиги учун қилинаётгани айтилади. Лекин ана шундай пайтда милиция ходимлари нишонида бўлган кишилар “соғин сигир” га айланиб қолади. Кўпинча оддий савдогарлар. Милиционерлар мўмай пул топиш илинжида буларни сиқувга олади. Афсуски баъзи ҳолларда ментларга бўйин эгмаганларга “экстримист” тамғаси босилади ва қамоққа ташланади. Бундай ҳоллар жуда кўп бўлган”, дейди ўзини таништиришни истамаган сурхандарёлик савдогар аёл.\nБу суҳбатдошимизнинг айтишича, шу кунларда Ўзбекистон ва Тожикистон ўртасида борди- келдилар устидан ҳам назорат ўта кучайтирилган.


ЎзА - “Лионситил элит” МЧЖ пластмасса буюмлари ишлаб чиқармоқда\n10.10.2017 19:58 Чоп этиш версияси\n“Лионситил элит” масъулияти чекланган жамияти пластмасса буюмлари ишлаб чиқаришга ихтисослашган. Мазкур корхона учун саноат зонасида фойдаланилмай турган бино “ноль” қийматда ажратилди. Таъмирлаш ишларидан сўнг, ишлаб чиқаришга замонавий технологиялар жарий этилди. Айни пайтда бу ерда тайёрланаётган 5 турдаги маҳсулотга буюртмачилар талаби ортмоқда. 30 нафар ишчининг аксарияти коллеж битирувчиларидир.


Uzbekistan Airways компанияси коронавирус эпидемияси сабабли 4 февралдан Хитойга доимий авиақатновлар вақтинчалик тўхтатилиши ҳақида хабар қилди.\n«4 февралдан бошлаб Uzbekistan Airways авиакомпанияси коронавирус тарқалиши сабабли Хитойга (Пекин ва Урумчи) мунтазам рейсларни вақтинча тўхтатиб қўяди.\nПрезидент фармойиши билан республика махсус комиссияси тузилди. Ўзбекистон Республикаси фуқароларини Хитойдан қайтариш ва мамлакатда коронавирус тарқалишининг олдини олиш билан шуғулланади», дейилади авиакомпания матбуот хизмати хабарида.\nЭслатиб ўтамиз, 2019 йилнинг декабрь ойида Хитойнинг Ухань шаҳрида 2019-nCoV коронавируси тарқала бошлади ва шу кунга қадар бу вирус юқиши оқибатида 305 киши ҳалок бўлди, яна 14 мингдан ортиқ кишида вирус аниқланиб, улар махсус шароитда даволанмоқда. Шунингдек, Хитойдан ташқарида 20дан ортиқ давлатда шу вирус билан касалланганлар қайд этилган.\nБундан аввалроқ Хитойда тарқалган коронавирус Ўзбекистонга кириб келишининг олдини олиш ва эпидемия тарқалган ҳудуддан фуқароларни ватанга қайтариш мақсадида Ҳукумат комиссияси тузилгани ҳақида хабар берилганди.


Камбағалликни қисқартиришга 100 млрд сўм йўналтирилади | NORMA.UZ\nДавлатимиз раҳбари иқтисодиётни ривожлантириш ва камбағалликни қисқартиришга оид давлат сиёсатини тубдан янгилаш чора-тадбирларини тасдиқлади (26.03.2020 йилдаги ПФ-5975-сон Фармонга қаранг).\nҲужжат мамлакатимиз томонидан аҳоли фаровонлигини ошириш ва камбағалликни қисқартиришга олинган йўналиш эстафетасини қабул қилади. Бу билан боғлиқ қайта тузилишлар илгари Вазирлар Маҳкамаси ва ҳокимликларнинг бошқарув аппарати тузилмасида амалга оширилган эди (24.02.2020 йилдаги ПҚ-4612-сон қарорга қаранг).\nҲозирги ҳужжат билан Иқтисодиёт ва саноат вазирлиги Иқтисодий тараққиёт ва камбағалликни қисқартириш вазирлиги (кейинги ўринларда - Вазирлик) этиб қайта ташкил этилади. Энди барча ўрта муддатли ва қисқа муддатли концепциялар, тармоқлар ва ҳудудларни ривожлантириш стратегиялари ва дастурлари янги идора билан келишилган ҳолда ишлаб чиқилади.\nШунингдек, қабул қилинадиган ижтимоий-иқтисодий дастурлар ва қарорлар Вазирлик томонидан камбағаллик даражасига таъсирини баҳолаш нуқтаи назаридан экспертизадан ўтказилади. Бундан ташқари, у рақобат ва монополияга қарши курашиш, техник регламентларни ўрнатиш, ер муносабатларини тартибга солиш ва ҳоказо бўйича чоралар ва сиёсатларнинг ўзаро мувофиқлигини таъминлашда иштирок этади.\nИдорага макроиқтисодиёт, камбағалликни қисқартириш, ҳудудларни ижтимоий-иқтисодий ривожлантириш, давлат иштирокидаги корхоналарни трансформация қилиш, давлат инвестиция сиёсатини шакллантириш ва амалга ошириш, мамлакатда тадбиркорликни ривожлантириш ва бошқа соҳаларда қатор вазифалар белгиланди.\nКамбағаллик даражасини қисқартириш борасидаги чора-тадбирларни молиялаштириш учун Молия вазирлиги ҳузуридаги Инқирозга қарши курашиш жамғармаси маблағларидан 2020 йилда Вазирликка 100 млрд сўм ажратилади.\nҚайта ташкил этиш баъзи агентликларга ҳам дахл қилди:\nКичик бизнес ва тадбиркорликни ривожлантириш агентлиги – энди барча вилоятлар, шаҳар ва туманларда бўлинмалари билан Тадбиркорликни ривожлантириш агентлиги;\nУрбанизация агентлиги тугатилади ҳамда ўзининг функция ва вазифаларини Вазирликка ўтказади.\nШунингдек, ЛБМА қошидаги Абу Райҳон Беруний номидаги Бизнес ва бошқарув республика олий мактаби ҳамда Тадбиркорлик фаолияти асосларини ўқитиш республика маркази ва унинг ҳудудий филиаллари Вазирлик тасарруфига ўтказилади. Унинг негизида Нукус ва барча вилоят марказларидаги ҳудудий филиаллари билан Бизнес ва тадбиркорлик олий мактаби ташкил этилади. У корпоратив бошқарув ва тадбиркорлик соҳасида кадрлар тайёрлаш, қайта тайёрлаш ва малакасини ошириш бўйича олий таълим муассасаси ҳисобланади.\n2020 йил 1 октябрга қадар:\n2030 йилгача республикани ижтимоий-иқтисодий ривожлантириш концепцияси;\n2030 йилгача республика саноатини ривожлантириш стратегияси;\n2021 йилдан бошлаб мамлакатимизнинг барча ҳудудларида минимал истеъмол савати ва яшаш минимуми жорий этилиши юзасидан тегишли қарор лойиҳаси ишлаб чиқилади.\nҚишлоқ хўжалигига мўлжалланмаган ерларни хусусийлаштириш бўйича Сирдарё вилоятида ўтказилаётган ҳуқуқий эксперимент муддати 2021 йил 1 мартга қадар узайтирилади (экспериментнинг дастлабки муддати – 1.02.2020 йилга қадар). “Қишлоқ хўжалигига мўлжалланмаган ер участкаларни хусусийлаштириш тўғрисида”ги Қонуннинг кучга кириш муддати ҳам худди шу муддатга қадар узайтирилади.\nҲужжат Қонун ҳужжатлари маълумотлари миллий базасида эълон қилинган ва 27.03.2020 йилдан кучга кирди.


29 ноябрь, 2020, 23:32\nТеглар:Суперлига | Навбаҳор | АГМК | Нўъмон Ҳасанов\n"Лочинлар" устозининг учрашув борасидаги фикрлари\nCoca Cola Суперлига 25-туридан ўрин олган “Навбаҳор” – АГМК (0:0) жамоалари ўртасидаги ўйиндан кейинги матбуот анжуманида мезбонлар бош мураббийи вазифасини бажарувчи Нўъмон Ҳасанов иштирок этиб, ОАВ ходимларининг саволларига жавоб берди. Бу ҳақда наманганликлар матбуот хизмати хабар берди.\n- Бугун мухлислар чиройли баҳсга гувоҳ бўлишди. Ҳар икки жамоа мазмунли ўйин намойиш этди. Шогирдларим кўрсатмаларимни тўғри бажарди. Вазиятлар, шунингдек, тўпни бир-бирига аниқ ошириш борасида йигитлар рақибдан устунлик қилди. Ўйиндан – ўйинга футболчиларим анча очилмоқда. “Сурхон”га қарши кечган ҳамда бугунги баҳсда шогирдларимнинг ўйинларида анча ўсиш бўлганлиги кўзга ташланмоқда. АГМК сингари рақиблар билан беллашувда ўсишга хизмат қилади.\nАГМК жамоасини жорий мавсумда 3-ўринни эгаллаганлиги билан табриклайман ва кейинги учрашувларда олмалиқларга омад ёр бўлишини тилайман. Бугунги ўйин учун рақибимизга ҳам ўз миннатдорлигимни билдираман.\n- Бугунги баҳсда захирадан фақат бир футболчини майдонга туширдингиз, ваҳоланки, таркибда ўйинчилар кўп эди. Балки кўпроқ ўзгаришлар амалга оширилганида, “Навбаҳор” ғалаба қозонармиди? Бундан ташқари, кўплаб вазиятлар яратилганига қарамай, футболчилар улардан фойдаланишда оқсамоқда. Бунга нима халал беряпти?\n- Қани энди, уларга нима халал қилаётганини мен ҳам билсам... Бугунги баҳсда ҳам АГМКга нисбатан кўпроқ имкониятларга эга бўлдик. Тўп билан муомала қилишдаям устунликка эришдик, лекин...\nЖавлон Иброҳимовнинг жароҳати бор эди, машғулотларга киришганига эндигина уч кун бўлганди, шунга қарамай, уни қайдномага киритгандим. Беллашувга тўлиқ тайёр эмасди, агар саломатлиги жойида бўлганида, албатта, майдонга туширардим. Барча яхши ўйнади, бундай ҳолатда ўзгаришларни амалга ошириб, таваккал қилиш тўғри эмас.\nҒалаба қозонишни мен ҳам хоҳладим, лекин бундай совуқ об-ҳавода кимнидир захирадан тушиб, ўйинни кучайтиришига кафолат йўқ эди. Йигитларга эътирозим йўқ. Уларнинг тезроқ мен хоҳлаётган ўйинга киришиб кетишларига интиляпмиз. Қолаверса, захира ўйинчиси алмаштириб, вақтдан ютқазишни истамадим, чунки ютуққа эришишни хоҳлаётгандик. Футболчиларга айтдим, ҳаммаларини бир хил кўришимни тушунтирдим. Жамоа бошқарувини олганимга эндигина бир ой бўлди.\nКимдир кўрсатмаларимни тезроқ ўзлаштиряпти, кимдир эса аксинча. Ҳамманинг организми ҳар хил бўлади-ку, мени ҳануз тушунмаётганлар бор. Футболчилар билан бирга машғулот ўтказамиз, бир жойда яшаймиз, бирга овқатланамиз, уларнинг қандай ҳолатда эканликларини яхши биламан. Ким ўйинни кучайтира олади, кимни майдонга тушириш керак, хабардорман, сизлардан эса сабр қилишингизни сўрайман. Ўйинимизни топиб олишимиз учун бироз вақт керак. Бугун ҳам мен талаб қилаётган ўйинга мослашганлар асосий таркибдан ўрин олди. Захирадагиларнинг ҳам ўз вақти келади. Имкон қадар ушбу таркибдаги футболчиларни кейинги мавсумда сақлаб қолмоқчиман, чунки улар сўнгги йилларда бирга ўйнашган, бир-бирларини яхши тушунади.\nАГМК билан баҳсда асосан бўйи баланд футболчилар майдонга чиқди, чунки рақибнинг аксарият ўйинчилари бўйдор эди. Стандарт вазиятлар пайтида бу яққол сезилди. Шундай паллада бўйи паст футболчини захирадан тушириб, таваккал қилишни истамадим. Захирадан ўйинчи туширишимни талаб қилаётганда, шундай жиҳатларга ҳам эътибор қаратишингизни сўрардим. Чунки бу футболда энг муҳим нарсалардан биридир. Ўтган турда “Андижон” билан беллашувда АГМК 4 та голини ҳам стандарт вазиятдан урди. Шуни ҳисобга олгандик. Фараз қилинг, олмалиқликлар бурчак зарбаси тепишмоқда, жарима майдончамизга уларнинг ҳимоячилари ҳам келганида, бизда фақат Игорь Голбан билан Азим Аҳмедов турса, тўғри бўлмайди-ку. Шунинг учун бундай ҳолатларда ҳужум чизиғидаги бўйдор футболчилар ҳам ёрдамга келишларига эҳтиёж туғилади. Буни ҳам инобатга олиш керак.


"Ювентус"нинг янги юлдузи де Лигт нималарга қодир?! / CHAMPIONAT.asia\n23:19Гюндоган: “Канте – дунёнинг энг яхши ярим ҳимоячиларидан бири” 0 22:58Ҳакимининг агенти: “Бавария” катта клуб, аммо...” 1 22:47Олдриж: “Вернер “Ливерпуль” учун ажойиб трансфер бўларди” 10 21:56Моуриньо туғилган куни учун берилган тортга ажойиб таъриф берди 16 21:52Гарет Бэйл дербида майдонга тушиши кутилмоқда 2 21:28Контенинг юраги дурангни кўтара олмаган 10 21:11"Арсенал" Обамеянгни "Барселона"га қўйиб юборишга тайёр 13 21:09Кўринг, фақат йиғламанг! Дунё аҳли Коби Брайант билан қай тарзда видолашмоқда? 73 20:57Азар "Манчестер Сити"га қарши ўйингача сафга қайтиши кутилмоқда 3 20:46Коронавирус яна бир бор футболга таъсирини ўтказди 10 20:37Коронавирус сабабли "Краснодар"нинг Хитой жамоасига қарши ўйини бекор қилинди 2 20:25"Ал Айн" бош мураббийи: "Моуриньодан жуда кўп нарса ўрганганман" 24 20:11"Реал" ҳужумчилари 5 ўйиндан буён гол ура олишмаяпти 5 19:59Вадим Абрамов: "Ал Айн" ўз уйидаги учрашувларни кўнгилдагидек ўтказа олмаяпти, эртага ҳам шундай бўлишига умид қиламан" 40 19:59Эмре Жан яқин вақтлар ичида жамоасини ўзгартиради 2\n"Ювентус"нинг янги юлдузи де Лигт нималарга қодир?!\n19 июл 2019 22:00\nТеглар : «Аякс» ЮвентусМатейс де Лигт\nКуни кеча Маттейс де Лигт Турин клуби сафига ўтди.\nЕдингизда бўлса, ўтган мавсум Нидерландия клуби “бьянконери”ни Чемпионлар Лигаси турниридан чиқариб юборган, Аллегри ЕЧЛ совринини қўлга киритишида эса Де Лигт катта тўсқинлик қилган эди. Ўшанда ҳеч ким ёш ўйинчи Италия гранди сафига келиб қўшилади деб ўйламаган. Бироқ Миллатлар Лигаси доирасидаги Португалия - Нидерландия учрашув вазиятни тубдан ўзгартириб юборди.\n“Оловранглилар” устидан қозонилган ғалабадан сўнг, Португалия етакчиси Криштиану Роналду ёш ўйинчидан “Ювентус”га келишини сўради. Шундан сўнг, кўпчилик Роналду бор экан, “Ювентус” скаутлик хизматига муҳтож эмас деган ҳазиломуз гаплар ҳам айтди. Маттейснинг омадли мавсумидан сўнг, Европанинг етакчи клублари унга катта қизиқиш билдиргани ҳеч кимга сир эмас. Бироқ “Аякс”нинг ёш ҳимоячиси таклифлардан бирини танлашда етарлича ақлли эканини ҳам исботлаб бера олди. Марказий ҳимоя чизиғида Лео Бонуччи ва Жоржио Кьеллини каби кучли ўйинчилар ҳаракатланадиган жамоада, у кўп нарсани ўрганиши мумкин.\nҚаҳрамонимиз Амстердам жанубидаги Абкуд номли кичик шаҳарчада вояга етди. Де Лигт 5 ёшида теннис билан шуғулланишни бошлади ва бу борада ютуқларга ҳам эришди. Аммо бир марта футбол ўйнаб кўрганидан сўнг, теннисни буткул унутди. Ушбу спорт тури унинг бутун вужудини қамраб олди. Бир дўстининг машғулотларига қатнади ва майдонга тушишни интизорлик билан кутди. Ғайрати кучли эканига қарамай, орадан бир йил ўтибгина унга имконият берилди. У уч йилини шаҳарчасининг оддий жамоаси — “Абкуд”да ўтказди. Кейин эса омади келиб “Аякс” скаутларининг эътиборига тушди. Аввалига Амстердам клуби скаути жамоада ўйнаб кета олишига шубҳа қилдилар, сабаби у анча оғир-босиқ йигит эди. Аммо улар Де Лигтнинг иқтидорини кўриб, унга ишонч билдирдилар.\nМаттейс де Лигтга болалигидан унча қизиқиш бўлмаган, аммо бугунги кунда у ОАВнинг эътибор марказидан тушмаяпти. У бўш вақтини қизиқарли шоу кўриб, FIFA ўйнаб ўтказишни хуш кўради. Вақтини ёлғиз ўтказиш — у учун нормал ҳолат. Маттейс нима қилиши кераклигини жуда яхши билади. Шунингдек, у етакчилик сифатларига ҳам эга. Машҳур Мино Райола билан ҳамкорликда иш олиб борадиган агент — Барри Хюльсхофф интервьюларидан бирида ўйинчи ҳақида шундай деган эди: “Унинг ҳаёли мудофаа ҳаракатларини такомиллаштириш билан банд. У олдига қўйган мақсадига доим эришишга ҳаракат қилади. Агар жароҳат олмаса, барча ишни уддалай олади".\nЭҳтимол ишонмассиз, бироқ де Лигтни болалигида Рафаэл ван дер Ваарт билан таққослашарди. Гап шундаки, Маттейс бир қанча вақт мобайнида ярим ҳимоячи позициясида ҳаракатланган. Аввалига у барчасини яхши бажарган, аммо ёшлар жамоаси мураббийи уни орқа чизиққа қайтаришга қарор қилган. Майдонни кўра олиш қобилияти, аниқ паслари туфайли де Лигт янги позицияга тез мослашди. 15 ёшли йигитча ўзидан ёши катта бўлган рақиблари билан ҳам бемалол рақобатлаша оларди.\n2016/2017 йилги мавсум де Лигт фаолиятида катта бурилиш ясади. У ўша йилни ёшлар жамоасида бошлаб, қисқа вақт ичида профессионал таркибга қўшилди. Маттейс Чемпионлар Лигаси саралаш баҳсларига борадиган ўйинчилар қаторида бўлса-да, “Виллем II”га қарши Кубок ўйинида дебют қилди. Де Лигт гол уриб, профессионал футболда фаолиятини муваффақиятли тарзда бошлаб олди. Ўша кундан унинг карьераси жадаллик билан ўса бошлади.\nДе Лигт 17 ёшида Нидерландия миллий терма жамоаси сафида дебют қилди. У Болгарияга қарши баҳсда жиддий хатога йўл қўйди. Натижада танаффус пайти захира ўриндиғидан жой эгаллади. Кўпчилик бу унга кучли психологик зарба бўлиши мумкин деб таҳмин қилган эди. Айтишларича, шундай вазиятлардан сўнг, ўйинчи ривожланишдан тўхтаб қолар эмиш. Аммо бундай гап-сўзлар Маттейсга ҳалал бермади. У машғулотларга қатнаб, ўз устида ишлади ва бугунги кунда терма сафида ҳам фаолият юритиб келмоқда.\nЁш бўлишига қарамай, Маттейс ди Лигт юқори даражага эришди, аммо унинг салоҳияти бунданда юқори. Куни кеча у ҳаётидаги энг жиддий қадамлардан бирини қўйди — “Ювентус” сафига ўтди. “Кекса синьора” нима учун де Лигтга керак экани барчага бирдек аён. Лекин яна бир гап, унинг ўзи клубга нима бера олади? Ўтган мавсум туринликлар Чемпионлар Лигаси совринини қўлга киритиш учун ҳаракат қилиб кўрдилар. Кетма-кет 7 марта Италия титулини қўлга киритишлари ҳеч кимни қизиқтирмай қўйди. Бироқ асосий турнирдаги давомли муваффақиятсизлик ҳамманинг жонига тегди. Криштиану Роналду келиб, барча қийинчиликни бартараф этишига кўпчилик ишонган эди, аммо ҳаммаси биз кутгандек бўлмади: Чемпионлар Лигаси ва Италия Кубогидаги мағлубият.\n“Аякс”нинг ёш ва чаққон таркиби ўтган мавсум жуда чиройли ўйин намойиш этди. Бу эса Андреа Аньелли ёзда инқилобий ўзгаришларга қўл уришига ундади. Массимилиано Аллегри ишдан бўшатилди, унинг ўрнини Маурицио Сарри эгаллади.\nУзоқ йиллар давомида “Юве” ҳимоясидаги учлик - Бонуччи, Бардзальи ва Кьеллини ўрнак сифатида кўрсатиларди, бироқ уларнинг биринчиси ўтган мавсум сўнгида фаолиятини якунллашга қарор қилди, Лео билан Жоржиони эса энди ёш ўйинчилар сирасига кирмай қолди. “Ювентус” ҳимоя чизиғини қайта тузиб чиқиш ҳақида ўйлаб кўриши лозим. Хўш, нима деб ўйлайсиз, ҳозирги кунда де Лигтдан ҳам яхшироқ номзод борми?! Даниэле Руганининг ўтган мавсумдаги жароҳатлари энди у юқори даражада ўйнай олмаслигини ошкор қилиб қўйди. Маттейс эса ундан 5 ёш кичик бўлишига қарамай, нималарга қодир эканини аллақачон исботлаб бўлди.\nДе Лигт Италия “саёҳати”дан ўзига керакли нарсаларни олишига шубҳа йўқ. Ахир, ҳозирда ҳимоячи учун бу мамлакатдан яхшироқ вариант бормикан?! Маттейс жуда оғир-босиқ, сокин ва камтар йигит. У билмаганларини ўрганиб, янги тажриба орттиришга тайёр турибди: “Менга Кьеллини жуда ёқади. У — дунёдаги энг яхши ҳимоячилардан бири. Бонуччини ҳам ҳурмат қиламан. Улар биргаликда Европанинг энг кучли марказий ҳимоячилар жуфтлиги бўладилар. Улар мендек ёш ўйинчилар учун яхшигина намунадирлар. Шунингдек, мени Алессандро Неста ва Яп Стам билан таққослашларидан жуда хурсандман. Улар фантастик футболчилар эди. Бироқ уларнинг даражасига етиш учун ўз устимда ҳали кўп ишлашим зарур”, — дейди де Лигт.\n“Ювентус” узоқ йиллар давомидаги оғриқли нуқталаридан бири — ҳимоя чизиғини хавфсизлантириш учун трансфер бозорида катта ишлар қилишга тайёр. Де Лигт голланиялик бўласа-да, Италия футбол услубига жуда ҳам мос футболчидир.\nЭмре Жан яқин вақтлар ичида жамоасини ўзгартиради 2\nГаттузо: "Жуда аянчли йўлда қолиб кетганмиз" 2\nА Серия. "Наполи" - "Ювентус" 2:1 15\nГолландия чемпионати. "Гронинген" - "Аякс" 2:1 0\nИталия чемпионати. "Ювентус" мавсумдаги иккинчи мағлубиятини қабул қилиб олди 46\nА Серия. "Наполи" – "Ювентус" учрашувининг асосий таркиблари маълум бўлди 8\nСарри фаолиятини якунлашига шаъма қилди 4


Бунинг энг мақбул чораси эса мунтазам мутолаадир. Тўғри, бугун мияни чиниқтиришдан кўра унга дам беришни афзал кўрамиз – телевизорга, компьютердаги виртуал оламга «шўнғиймиз», электрон ўйинлар ўйнаймиз. Лекин тадқиқотлар шуни кўрсатмоқдаки, инсон мартабаси ошиши, оиласида яхши муносабатлар барқарор бўлиши, ёшариши ва кўпроқ умр кўриши учун мутолаадан яхшиси йўқ экан.\nҚуйида китоб ўқишнинг муайян 10 фойдасини санаб ўтамиз.\n1. Мутолаа инсоннинг сўз бойлигини оширади. Турли жанрлардаги китобларни ўқиганда кундалик ҳаётда учрамайдиган сўзларга дуч келамиз. Қизиқувчанлик бизни ана шу сўзларни луғатдан топиб, маъно-мазмунини аниқлашга ундайди. Баъзида эса, «янги сўз»нинг маъносини жумла мазмунидан мантиқан чиқариб оламиз. Айни пайтда қайси сўз қандай ёзилишини ҳам билиб оламиз.\nШу тариқа китоб мантиқни ривожлантириш ва саводхонликни оширишда ҳам бизга ёрдам беради.\n2. Мутолаа одамлар билан мулоқотни яхшилайди. Мутолаа давом этгани сайин нутқимиз ривожланиб боради. Фикрларимизни аниқ, равон, лўнда ифода эта бошлаймиз. Ҳикоя қилиб бериш кўникмамиз ривожланиб, қизиқарли суҳбатдошга айланамиз, одамларда яхши таассурот қолдирамиз.\nЭнг муҳими, китоб ўқимайдиганлар энди бизга ҳавас билан қарай бошлайди ва эҳтимол, мутолаага берилади.\n3. Мутолаа одамда ўзига ишончни мустаҳкамлайди. Суҳбат чоғида юксак ақл-заковатимизни (мақтаниш учун эмас, балки табиий равишда), кўтарилган мавзуни яхши билишимизни намойиш эта олсак, ўзимизга ишончимиз ортади, гап-сўзларимиздан дадиллик уфуриб туради.\nДемак, китоб ўқиган одам бошини баланд кўтариб гапира олади.\n4. Мутолаа сиқилишга чек қўяди.\nҲозирги кунда стрессга тушмаган одам йўқ. Ҳаёт ташвишлари эзиб қўймаслиги учун кўпроқ китоб ўқиш керак. Ундаги сўзлар бойлиги, ритм, ҳиссиётлар асабимизни тинчлантириб, руҳ ва танимиздаги сиқилиш ва чарчоқларни кетказади. Уйқу олдидан қилинган мутолаа кун давомидаги ташвишларни унутиб, тиниқиб дам олишимизга ёрдам беради.\nТелевизор, компьютер ва телефонни китобга алмаштиришнинг гўзал натижаси шундай.\n5. Мутолаа хотирани яхшилаб, тафаккурни ривожлантиради. Китоб ўқишнинг фойдали жиҳатларидан бири унинг тафаккуримизга ижобий таъсир кўрсатишидир. Мутолаа қилар эканмиз, асардаги мавзуни чуқурроқ англаш учун турли мушоҳадаларга борамиз. Кўз ўнгимизда кўплаб персонажлар гавдаланади, уларнинг хулқ-атворини «кўрамиз», гап-сўзларини «эшитамиз», атроф-теварагига «боқамиз». Асар сюжетини яхлит ҳолда мияда сақлаб туриш учун ғайриихтиёрий равишда (қийналмасдан) кўплаб деталь ва эпизодларни ҳамиша ёдда тутамиз.\nБуларнинг барчаси хотира ва мантиқни машқ қилдиради, тафаккурни кенгайтиради.\n6. Мутолаа Альцгеймер касаллигидан сақланишга ёрдам беради. Илмий тадқиқотлар натижаларига кўра, китоб ўқиш мия хасталикларининг олдини олар экан. Чунки, истасак-истамасак, мутолаа пайти мия фаоллиги ошади, иши бир маромга тушади.\nМиянинг фаоллиги унинг умумий аҳволини яхшилайди.\n7. Мутолаа одамни ёшартиради.\nМия қариса, одам танаси тезроқ қариши фанда аллақачон исботланган. Бунга ҳаётда мисоллар кўп. Китоб ўқиган одамда эса, мия доимо фаол бўлиб туради, демак, ёшлигини сақлайди.\nНатижада тана ҳам тетик сақланиб туради ва қарилик ортга сурилаверади.\n8. Мутолаа одамда ижодкорликни оширади. Креатив инсонлар бирор мавзуда гап очилиши билан дарров уч-тўртта ажойиб ғояни олға суриб юборади. Уларни қаердан олади, дерсиз. Албатта, китобдан олади. Кимнинг ҳаёти, кимнингдир тажрибаси қандай бўлгани, ким қайсидир шароитда қай йўсинда иш тутгани – буларнинг барчасини китоб ўқиш орқали билиб олиш мумкин.\nКитобдаги ғоялар ва қаҳрамонлар тажрибаси ҳаётда албатта асқотади.\n9. Мутолаа уйқуни яхшилайди.\nЮқорида таъкидланганидек, уйқу олдидан қилинган мутолаа тиниқиб дам олишни таъминлайди. Негаки, ҳар куни ётишдан олдин китоб ўқисак, танамиз шунга ўрганиб қолади. Алал-оқибат мутолаа организм учун ўзига хос уйқу сигналига айланади. Яъни, қайсидир босқичга (қанчадир саҳифа ўқилганидан кейин) келганда, «энди ухлаймиз», дейди.\nНатижа шу бўладики, уйқуга кетишга қийналмаймиз, тиниқиб ухлаймиз ва эрталаб ўзимизни бардам ва тетик ҳис қиламиз.\n10. Мутолаа хаёлни бир жойга қўйиб, фикрни жамлаб олишга ёрдам беради. Китоб ўқиш жараёнида бошқа нарсаларга чалғимасдан асар ичига «шўнғиб» кетамиз. Фикримиз бир жойга жамланган бўлади. Мана шу кўникма ҳаётимиздаги бошқа ҳолатларда ҳам катта ёрдамчимиз бўлади. Бирор иш қилсак, диққатимизни чалғитмай, қунт билан бажаришга ўрганамиз.\nБу эса бирор масала юзасидан қарор қабул қилишда холислик ва рационалликни сақлашимизга, турли вазиятларда ўзимизни босиқ ва вазмин тутишимизга ҳам ёрдам беради.\nМана шу санаб ўтилган фойдалардан бирортаси ўзингизга маъқул кўринган бўлса, табриклаймиз. Мутолаани доимий одат қилинг!\n«БОЛАЛИГИМ» – КАТТА ИЖОДНИНГ КАЛИТИ\n🕔19:30, 02.07.2021 ✔50\nҲар бир одамнинг хурсанд бўлганида ёки хафа бўлиб сиқилганида яхши кўриб, мутолаа қиладиган бир асари, ҳикояти, ибратли ривоятлари бўлади. Юқори савияда ёзилган, киши қалбидаги орзу-истаклари сари ўз ғоялари ортидан етаклайдиган асарлар ҳамма замону маконда севиб ўқилади.\n🕔16:43, 03.06.2021 ✔103\n🕔16:09, 21.05.2021 ✔133\n✔ 50 🕔 19:30, 02.07.2021\n✔ 103 🕔 16:43, 03.06.2021\n✔ 133 🕔 16:09, 21.05.2021\n✔ 612 🕔 14:43, 17.04.2021\n✔ 683 🕔 17:34, 12.04.2021


№ 66 дан: 16.08.2017\nБухорои шарифнинг етти пирларидан бири\nХалқимиз азал-азалдан хожагон-нақшбандия тариқати пир-муршидлари—азиз авлиёларга эътиқод ва эҳтиром кўрсатиб келади. Улар дониш ва ҳикмат, ирфон ва заковат юлдузларидирларким, замонлар ва давронлар пардаси орқасидан бизларга нур-зиё тарқатиб турибдилар.\nХожа Али Ромитаний ана шундай тоифага мансуб мутафаккир орифлардан, валиюллоҳлардан. Мусулмон оламида Хожаи Азизон номи билан машҳур бу зоти шариф Ромитан туманининг Қўрғон қишлоғида туғилганлар. Абдураҳмон Жомий, Алишер Навоий, Али Сафий, Муҳаммад Боқирнинг асарларида Хожа Али Ромитанийнинг ҳаётлари, кароматлари, ҳикматлари келтирилган. Хожа Али Ромитаний нуроний юзли, ўрта бўйли, барча аъзолари бир-бирига муносиб, хушсурат киши бўлганлар. У кишининг зоҳирий ва ботиний илмда камол топган Хожа Муҳаммад ва Хожа Иброҳим номли ўғиллари бўлган.\nМанбаларда келтирилишича, Хожа Али Ромитаний Хизр а.с.дан: "Шу асру айёмда пир деб кимнинг этагини тутса бўлади?", деб сўрайдилар. Хизр а.с.: "Шу асру айёмнинг пири муршиди Хожа Маҳмуд Анжир Фағнавий бўладилар", деб жавоб берадилар. Хизр а.с. тавсия¬лари билан Хожа Али Ромитаний Маҳмуд Анжир Фағнавийга мурид тушиб, у кишидан тариқат сабоғини оладилар. Маҳмуд Анжир Фағнавий вафотлари яқинлашганда халифалик (ўринбосарлик) амрини Ҳазрат Азизонга ҳавола этадилар. Тариқатда камолга етишган Хожа Али Ромитанийга Хоразмга бориш ва у ерда тасаввуф ғояларини тарқатишга ишорат бўлади. У зотнинг муборак қадамлари Хоразм ерини раҳмоний нурга тўлдирди. У кишининг қўл остида юзлаб одамлар тарбияланиб, ислом маърифатидан, илоҳий ирфондан баҳраманд бўлдилар. Муридлари орасидан Хожа Муҳаммад Кулоҳдўз, Хожа Муҳаммад Ҳаллож, Хожа Муҳаммад Бовардий, Хожа Муҳаммад Самосий сингари мусулмон оламига номи кетган валий инсонлар етишиб чиқдилар.\nХожа Али Ромитанийнинг "Рисолаи Азизон" номли китоби ва рубоийларида илоҳий ҳикматлар, комил инсон ахлоқ-одоби қоидалари ўз ифодасини топган.\nХожаи Азизон соҳиб каромат, мақомотлари олий орифлардан эдилар. Шайх Рукнуддин Хожа Али Ромитанийдан: "Сиз ва биз келгувчи ва кетгувчига хизмат қиламиз ва сиз таомда такаллуф(зиқналик) этмассиз ва биз такаллуф этурмиз ва одамлар сиздан озодлик(шодлик) этарлар ва биздан гилада турурлар. Сабаб не турур?", деб сўрайдилар. Ҳазрат Азизон жавобда айтадилар: "Хизмат этиб миннат қилувчилар кўпдир ва хизмат эта туриб миннатдор бўлгувчилар кам турурлар. Жаҳд қилинг-ким, хизмат эта туриб, миннатдор бўлувчидан бўлинг, то ҳар киши сиздан гилада бўлмасин".\nМуҳаммад Хоразмий Арзангий Хожа Али Ромитанийнинг "Рисолаи Азизон" асарига шарҳ ёзган. Унда Хожа Али Ромитанийнинг қуйидаги кароматлари нақл қилинади: "Хожа Али Ромитаний кечки пайт мато сотиладиган бозорга бориб, сотилмай қолиб кетган ипакларни харид қилар эканлар. Ўзлари тун бўйи уйнинг бир бурчагида тоат-ибодат билан машғул бўлар, олиб келган ипаклар эса ўз-ўзидан тўқилиб, мато ҳолига келар, бу ишни ғайб эранлари бажарар эканлар. Хожа бу матоларни сотиб, фойдасини ғариб, етим-есир, толиби илм, дарвешларга берарканлар.\nХожаи Азизон дейдилар: "Агар ер юзида Хожа Абдулхолиқ Ғиждувонийнинг фарзандларидан бири бўлганда эди, Мансур ҳаргиз дор остига бормас эрди". Бунда хожагон-нақшбандия таълимотининг комил инсон тарбиясидаги аҳамияти ўз ифодасини топган. Яъни Мансури Ҳаллож яшаган вақтларида агар Абдулхолиқ Ғиждувоний шогирдларидан бири бўлсайди, Мансурни тарбиялаб, ул хатарли мақомдан эсон-омон олиб ўтарди ва у дорга осилмасди.\nХожа Али Ромитаний ўз даврида инсонларни илму маърифатга, сахийликка, одамийлик, адолат ва меҳр-муҳаббатга чақирганлар, ҳалол меҳнат қилиб, пок луқма истеъмол қилиш, бировларга юк бўлмаслик, етим-есирларнинг бошини силашни ташвиқ қилганлар. Халқимиз у зоти шарифнинг хоки покларини зиёрат этиб, руҳий-маънавий ибрат олади. Мутасаввиф Юнус Эмро сўзи билан айтганда, орифларнинг асли сувдан, улар маърифат аҳлидандирлар. Сувнинг ўзи тоза ва пок, ҳам покловчидир. Орифлар ҳам сув каби покиза ва покловчидирлар. Улар ҳам ўзларини поклайдилар, ҳам бошқаларни. Мана шундай фазилат соҳиби Хожа Али Ромитанийнинг ҳаёти, ҳикматлари ва эзгу амаллари бугунги кунда биз учун маънавий покловчи сабоқ ва ибратдир.\nХожа Али Ромитаний 130 йил умр кўриб, 1310 (баъзи манбаларда 1321) йилда Кўҳна Урганчда вафот этадилар. Қабрлари Кўҳна Урганчда табаррук зиёратгоҳ. Туғилган жойлари—Қўрғон қишлоғида рамзий қабрлари бор. Истиқлол йилларида бу жой обод зиёратгоҳга айлантирилди. У ерда янги мақбара, масжид, меҳмонхона, ҳовуз бунёд этилди. Юртбошимиз Ш.Мирзиёев кўрсатмалари билан бу зиёратгоҳда айни кунларда қайта ободонлаштириш ишлари олиб борилмоқда.\nСамад АЗИМОВ, филология фанлари номзоди. Улуғбек АЗИМОВ, БухДУ қошидаги 4-сон академик лицей ўқитувчиси.\nАвлиё ҳақида икки ҳикоят\nХожа Али Ромитанийнинг ўғли Хожа Иброҳим отасидан сўради:\n—Мансур Ҳаллож "Анал—ҳақ (Мен—ҳақман)", деди, уни қатл этдилар, Боязид Бастомий "Хир¬қам ичида Аллоҳдан бошқа ҳеч нарса йўқ", деди, унга ҳеч нима демадилар, бунинг ҳикмати нимада?\nХожа Али Ромитаний ҳазратлари жавоб бердилар:\n—Мансур "мен"ликни илгари сурди ва сўзини "мен" дея бошлади, шу боис мусибатга йўлиқди. Боязид эса йўқлик—ҳечликни илгари сурди, сўзни "йўқ" билан бошлади, омон қолди.\nХожа Али Ромитанийнинг мажлисида олимлардан бири уни мақтаб:\n—Сиз мағизсиз, биз эса пўстлоқ,—деди.\nШунда Хожа Али Ромитаний ҳазратлари ҳозиржавоблик қилдилар:\n—Мағиз пўстлоқнинг ҳи¬моя¬сидадир.\nУ зотнинг бу сўзини изоҳлаган Муҳаммад Арзангий ёнғоқ пўстлоғининг шариатга, мағзининг эса тариқатга ўхшашини, пўстлоқсиз мағиз чириб кетишини баён этади. Яъни, мағиз пўстлоққа муҳтож бўлганидек, тариқат аҳли шариат олимларига муҳтождир.\nХожа Азизон ҳикматларидан\nБанда Ҳаққа ошиқ бўлса, Хизр алайҳиссалом у бандага ошиқ бўлади, унга ёрдам қилади.\nИнсон доимо хайрли ишлар қилиши, лекин "қилмадим" деб ҳисоблаши керак.\nИкки нарсага эҳтиёт бўлинг: овқатланаётганда ва сўзлашаётганда.\nБиродарнинг ҳақига бегуноҳ тил билан дуо қил, рад бўлмайди. Яъни сенинг тилинг унинг ҳақига гуноҳ қилмаган бўлади... Биродарнинг биродарга дуоси шу тарзда бўлиши керак.\nТолиблар бирор Ҳақ дўстининг кўнглидан жой олиш орқали камол топадилар. Маънавий камолотга эри


Сафарнома: Туркияда тинчлик неъмати - Уч илдиз\nby Тўлқин Эшбек · 22.07.2017\nБАХТ ВА БАХТСИЗЛИК ЧЕГАРАСИДА\nИнсон ҳаётда кўп нарсалар кўргиси, билгиси келиб яшайди.\nКўриш ва билиш йўлидаги саъй-ҳаракатлар – орзуга интилиш деб таърифланади. Одам дунёдаги энг ривожланган давлатларни кўргиси, ундан баҳра олгиси келади. Ана шундай мафтункор мамлакатлардан бири – Туркиядир.\nБу мўъжизакор заминга шайдо диллар дунёнинг исталган жойидан топилиши мумкин. 2014 йил июль ойида Туркияга илк сафарим чоғида бунга амин бўлганман. Ғоят мафтункор шаҳар – Истамбулда ва бошқа хушманзара масканларда турли давлатлардан келишган саёҳатчилар билан қилган гурунгларим ҳақида тўлқинланиб ёзганман.\nБунақа мамлакатда одам фақат ифтихор билан меҳнат қилмоғи ва бахтли-саодатли яшамоғи керак, деган жўнгина фикр кўнглимдан кўп бора ўтган. Олис ўлкада юрганда Ўзбекистонимиз ҳам мустақилликка эришганидан буён қанчалик жаннатмакон ўлкага айланиб бораётгани ва дунё бизга ҳам ҳавас билан боқаётганини дилдан ҳис этганимни “Юксакларда бўй кўрсатган Ватан!” сарлавҳали эсседа баҳоли қудрат баён этганман.\nИрмоқлар бирлашиб улкан дарё ҳосил қилгани мисол қанчадан-қанча кўҳна обидаларни асраб-авайлаб, уларнинг ёнига энг замонавий бинолар қуриб, шаҳар бунёд этилган. Ҳайратомуз шаҳарлару серфайз қишлоқлар туташиб, улкан мамлакатга айланган. Қайси юртда шундай бахтга эришилган бўлса, у ерда яшаётган инсонлар фаровон кунлар қадрига етиб яшашлари ҳам фарз, ҳам қарздир.\nБирни кўриб фикр, бирни кўриб шукр қил, деганларидек, бир парча нонга зор, қултум сувга ташна бўлиб яшаётган эллар, қолоқ ўлкалар қанча бу дунёда… Йўқчиликдан ярим яланғоч ёки ўта юпун кийиниб юрганлар учун бундай ривожланган давлатларда яшаш у ёқда турсин, ҳатто уни келиб кўриш, сайру саёҳат қилиш ҳам амримаҳол…\nДемак, Оллоҳ берган беқиёс бахтнинг, серфайз юртнинг қадрига етиб, шукроналар қилиб яшамаслик – катта гуноҳ, дегинг келади. Бу гал Туркияга 2016 йилнинг 15 июль воқеалари қурбонларини хотирлаш маросимларида иштирок этиш учун йўлга отланар эканмиз шууримдан шундай ўйлар кечди.\nТошкент халқаро аэропортидан эрталаб ҳавога кўтарилган улкан самолётимиз беш соат деганда мафтункор шаҳар – Истамбулга келиб қўнди. Сўнг, у ердан Анқара сари парвоз қилдик.\nСамолардан рўйи заминни томоша қилишнинг гашти ўзгача. Уч томони сувлик – бўғозу денгизлар билан ўралган Истамбул шаҳрининг гўзаллигини таърифлашга сўз топа олмайсан. Унинг ҳар бир гўшасида истиқомат қилаётганлардан тортиб, бу шаҳарга мафтун сайёҳларгача нақадар бахтли бўлса керак, деган ўй кечади кўнглингдан. Бу бахтнинг қадрига етиб яшаётган иймон-эътиқодли инсонлар ҳам, минг афсуски, уни беқадр қилаётганлар ҳам кам эмас экан…\nЎтган галги саёҳатда бу шаҳар гўзалликларини қанчалик тараннум этгандик. Таассуфки, бу гал терроризм ва қўпорувчилик балоларидан жабр чекканларга ҳамдард бўлиб келмоқдамиз…\nИжодий сафардаги ҳамроҳлар: www.kun.uz сайти бош муҳаррири Умид Шермуҳамедов, www.daryo.uz сайти мухбири Ислом Бердиёров, www.qalampir.uz сайти мухбири Қамариддин Шайхов, “7х7” газетаси ва “Тараққиёт” телеканали ходими Аброр Зоҳидов, www.vodiymedia.uz сайти мухбири Дилмурод Жумабоев, www.interfutbol.uz сайти, “Футбол” газетаси мухбири Аҳад Абдухолиқов, www.nuz.uz сайти мухбири Евгения Колосова, фотомухбирлар Шерзод Икромутдинов ва Ҳотам Мамадалиевларнинг асосий мақсадимиз – бу ерда кўрганларимизни ўзимизнинг нашрларда ёритиш эди…\nАНҚАРАНИНГ АЖИБ МАНЗАРАЛАРИ\nЯхши, оқибатли инсонлар бир-бирига ўхшагани каби дунёдаги энг фусункор шаҳарларнинг ҳам қай бир жиҳатлари танишдек, дилингга яқиндек туюлади. Самолётимиз Туркия пойтахти осмонида пастлай бошлаганида бир манзарадан ҳайратга тушдим. Қир-адирлар орасида қад ростлаган Анқара шаҳри самолардан гўзал Тошкентимизга ўхшаб кетаркан.\nАнқара аэропортида бизни эҳтиром ила кутиб олишгач, мўъжизакор шаҳар сари йўл олдик. Жўғрофий жиҳатдан Онадўли ясситоғлигида, Анқара ва Чубук дарёлари туташган жойда қад ростлаган шаҳарнинг ажиб манзараларини ҳаяжон билан томоша қилиб борарканмиз, равон йўл бўйларидаги ҳайратомуз бинолар, турфа иншоотлар, масжиту илм масканлари, савдо марказлари, корхоналар, меҳмонхоналар кишини ҳайратга соларди.\nЙўл-йўлакай дуч келаётган турк қардошларнинг чеҳраларига разм соламан. Ўтган галги сафарда кўрганимдек бахтиёр чеҳралар ўрнини қандайдир ғам-андуҳ қоплагинини ҳис этдим. Демак, ўша 2016 йилнинг 15 июль куни содир этилган даҳшатли воқеалар ҳамон кўз ўнгиларида турибди, унда қурбон бўлган ва оғир жароҳат олган жигаргўшаларини ўйлаган дилихунлар ҳамон азият чекмоқдалар.\nУларнинг ғамгин чеҳраларига боқиб кўнглимдан яна ўша ўй кечди: шундай жаннатмакон юрт, тўкин-сочин, бебаҳо ҳаётнинг қадрига етиб яшамайсанми, эй, хом сут эмган бандалар!\nКўрган-билганларидан тўғри хулоса чиқарадиганлар тафаккурли инсонлар бўладилар. Ўтмишини унутганларнинг келажаги хайрли бўлмайди. Шул боис, одамларга залворли ўтмишларини эслатиб туриш учун музейлар бунёд этилган. Айтайлик, Анқара шаҳридаги ғоят “жонли” манзараларга бой “Антикабр” музейини кўрганлар “урушнинг номи ўчсин!” деб хулоса чиқармаслиги мумкин эмас. Ватан озодлиги учун қирғинбарот жангларнинг даҳшатли манзараларини ўз кўзи билан кўрганлар, урушда жон фидо қилганларнинг нолаларигача эшитганлар юрт тинчлиги ва осойишталиги, фаровон ҳаёт қадрига ўзгача етади, деб ишонасан…\nТИНЧЛИККА ТАҲДИД СОЛИНГАН ТУН\nХўш, ўша мудҳиш тунда, яъни, 2016 йилнинг 15 дан 16 июлга ўтар кечаси бу мамлакатда қандай воқеалар содир этилган эди?\nТуркиянинг қатор вазирлик ва идоралари етакчилари, масъул ходимлари билан учрашувларда қайд этилишича, Фатҳуллоҳ Гулен деган шахснинг террорчилик оқими томонидан ҳарбий тўнтаришга уриниш содир этилган. Маҳаллий вақт билан соат 22:00 да Анқарада ўқ овозлари эшитила бошланган. Шаҳар устида вертолётлар ҳамда қирувчи самолётлар одамларда ваҳима уйғотиб парвоз қилган. Туркия қуролли кучларининг бир гуруҳ исёнчилари Анқара, Истамбул, Мармарис, Конье ва бошқа шаҳарларида ҳукуматга қарши исён кўтарган. Анқарада ҳарбий вертолёт миллий разведка биносини ҳаводан ўққа тутган, самолётлар Миллий парламент ва президент саройига бомба ташлаган. Истамбул ва Анқарадаги аэропортларда, Босфор бўғози устидаги кўприкда кутилмаганда танклар ҳаракатлана бошлади. Бегуноҳ инсонларни шафқатсизларча босиб кетган, енгил машиналарни мажақлаб ташлаган танклар ҳаракатини Туркия телеканаллари бот-бот намойиш қилиб турди…\nШу таҳликали дамларда Туркия бош вазири Бинали Йилдирим телевидение орқали чиқиш қилиб, мамлакатда ҳарбийлар гуруҳи давлат тўнтаришига ҳаракат бошлагани ҳақида эълон қилгач, жиддий саъй-ҳаракатлар бошланган.\nТуркия президенти Режеп Тоййиб Эрдўғаннинг қароргоҳи, Адолат ва тараққиёт партияси штаби қамал қилинган. Кўзлари қонга тўлган исёнчилар давлат телеканалларини (TRT)ни эгаллаб, ўз хабарларини етказишга уринишган ва хусусий оммавий ахборот воситалари таҳририятларига бостириб киришган. Улар Туркия қуролли кучлари бош штаби аъзолари қўлга олингани, ҳукумат ҳарбийлар ихтиёрига ўтгани, мамлакатда ҳарбий ҳолат ўрнатилгани, комендантлик соати жорий этилгани ҳақида эфир орқали эълон қилишган. Бу вақтда Туркиянинг Болгария, Эрон ва Грузия давлатлари билан чегаралари ёпилган, Греция қуролли кучлари жанговар шай ҳолатга келтирилган.\nАнқара ва Истамбул шаҳарлари кўчалари ва асосий майдонлари ҳарбий техникалар ҳамда аскарлар билан тўлиб кетган. Туркия Буюк миллий йиғилиши (парламент) биноси, Президентлик мажмуаси, Анқарадаги Гелбоши туманидаги махсус топшириқли гуруҳни тайёрлаш Маркази, пойтахтнинг Қаҳрамонқозон тумани, 15 июлдаги миллий ирода Майдони – Қизилой ҳудудида юз берган қонли воқеа-ҳодисаларни кузатганлар ҳайратдан ёқа тутиши турган гап…\nҲарбий тўнтаришга уриниш юз берган тунда президент Эрдўған бориб жойлашган Мармарис вилоятидаги меҳмонхоналардан бири, Туркия миллий разведка ташкилотининг Йенимаҳаллада жойлашган бинолари корпусидан бири, “Чанқая” саройи, полиция Бош бошқармаси, Туркия ҚК Бош штаби биноси, Туркия жандармерияси Бош бошқармаси, TRT телеканали ва TÜRKSAT сунъий йўлдош компанияси атрофида кечган воқеалар, ҳарбийлар ва фуқаролар ўртасидаги даҳанаки жанглар тасвирланган лавҳаларни кўриб этинг увишади…\nОАВ ва қатор интернет сайтларида ёзишларича, бу воқеалардан ўшанда хабар топган президент Режеп Тоййиб Эрдўған Skype орқали эфирга чиқиб, ноқонуний давлат тўнтариши бошлангани ҳақида хабар берган. У ўз тарафдорларини Анқара ва Истамбул кўчаларига чиқишга, «бу тартибсизликни тўхтатиш»га чорлаб, ёрдам сўраган. Мамлакат раҳбари ўз нутқида бу ҳаракат Фатҳуллоҳ Гулен тарафдорлари томонидан амалга оширилганини маълум қилган ва дам олиш масканидан Анқара сари учган.\nАэропортлар бу вақтда исёнчилар қўлига ўтганди, шу туфайли бир муддат давомида президентнинг шахсий самолёти ҳавода учиб юрди. Бу эса унинг Германияга бошпана сўраб кетгани, Англияга йўл олгани ҳақидаги миш-мишлар тарқалишига олиб келди. Бу вақтда Анқарада танклар парламент биносини ўраб олиб ўққа тутар, полициячилар ва ҳарбийлар ўртасида отишмалар давом этарди. Халқ ўзи сайлаган президенти айтганини бажо келтирган. Одамлар танклар қаршисида мардонавор туришиб, демократик ҳуқуқларини талаб қилишган. Туркия армиясининг асосий қисми ва бир қатор қўмондонлар ҳам давлат тўнтаришига қарши бўлишган ва бузғунчилар ҳаракатига тўсқинлик қилган. Полиция ва прокурорлар зудлик билан исённи бостириш учун керакли чора-тадбирларни амалга оширишган.\nМаҳаллий вақт билан тунги соат 01:30 да бош вазир Йилдирим исёнчиларнинг бир неча етакчилари қўлга олингани ҳақида маълумот берган. Шу тариқа устунлик Эрдўған тарафдорлари қўлига ўтган. Бош штабнинг махсус топшириқли бўлинмалари қўмондони, генерал Зекаи Аксакалли «спецназ ҳукумат ва халқ томонида бўлиши»ни маълум қилганда вазият амалдаги ҳокимият фойдасига ўзгарган эди. Кейинроқ разведка исён бостирилганини маълум қилган. Исёнчилар гаровга олган Туркия Қуролли кучлари бош штаби бошлиғи озод қилинган. Аэропортларни эгаллаб олган ҳарбийлар таслим бўлишган. Парламентни ўққа тутаётган вертолёт уриб туширилган…\nТонгда Эрдўғаннинг самолёти Истамбул шаҳридаги Отатурк аэропортига қўнгач, у NTV эфирида қилган чиқишида исёнчиларни “ИШИД” жангариларига тенглаштириб, улар қатъий жазоланишини, армияда тозалаш ишлари ўтказилишини маълум қилган.\nТуркия арбоблари билан учрашувларда баён этилган воқеаларни тинглаган ҳамда қатор телеканалларда намойиш этилган ўша мудҳиш ҳодисаларни кузатган кишида савол туғилади: ҳарбий соҳада юксак мартабаларга эришган офицерларга ўзи нима етишмайди? Айтсак-айтмасак, қўша-қўша уй, қўшимча дала ҳовли, етти пуштига етиб-ортадиган бойликлар-у қанча имтиёзлар… Шу гапларимиз моҳиятини англаб етса, юқорида тилга олинган бир бурда нонга зорлар ва бир қултум сувга ташналар нима дейишаркин?!\nКўп бадиий китоблар ўқиганмиз ва шу орқали ҳам дунё маънавий оламидан баҳраманд бўлганмиз. Дунёнинг турли миллату элатлари орасида уйғун тушунчалар мужассам. Яъни, бойлик кўзини кўр қилиб қўйганларга нисбатан “Буни пул, бойлик қутуртирибди” деган киноя ишлатилади. Ўша ўз халқини қонга бўяган, Туркиядек қудратли давлат тинчлигига, хавфсизлигига таҳдид солганларни нима йўлдан оздирди экан? Юртдан йироқда, мамлакатдан олисдаги Гулен деган кимсанинг ғоялари шунчалик фойдали ва эзгумиди? Мабодо, ўша мафкуралар амалга ошгудек бўлса, қўпорувчиларнинг чиндан ҳам куни туғармиди ё қалқиб кетган улкан кемада тубсиз жарга ғарқ бўлармиди? Бу интилишлар ортида жаҳон куч марказларининг қандай геосиёсий ўйинлари яширин эди? Наҳот, 80 миллионли халқнинг тақдири билан шу тариқа ўйнашиб бўлса?!\nСўнгги ўн йилликлар мобайнида жаҳон аҳли бир қатор қудратли давлатларда терроризм балоси, қўпорувчилик ҳаракатларини ҳайрат ичра кузатди. Қизиғи шундаки, АҚШдаги эгизак биноларни қулатганлар кимлар эди? Франция, Англия ва бошқа давлатлардаги даҳшатли қўпорувчиликларни четдан суқулиб кирганлар содир этишмаганмиди? Энди, ўзингдан чиққан балога – қайга борасан давога, деганларидек, Туркия тинчлигини бузганлар айнан ўзларининг ичидан чиққанларини ҳеч нарса билан оқлаб бўлмайди. Тағин, бу разилликни кимлардир очлик ёки муҳтожликдан эмас, балки, тўқликка шўхлик қабилида қилганларини нима деса бўлади?!\nХалқ орасида, бузоқнинг югургани сомонхонагача, деган нақл бор. Таассуфки, бу бузғунчилар бузоққа ўхшамасдилар. Улар замонавий ҳарбий қуролларга эга бўлган қора кучлар эди. Улар узоқ муддатли ва пухта ўйланган сценарий асосида иш олиб боришди. Раҳномалари эса бу йўлдан ҳарқанча маблағ бўлса аяб ўтиришмади. Ҳатто, самолётлардан туриб, пастдаги одамларга қарата ўт очган, бомбалар ташлаганларни кўриб ҳайрон қоласан.\nБарибир, ҳақиқат, адолат ва халқ ғалаба қозонди!\nХалқ тўлқиндир, халқ денгиздир, халқ кучдир, деган бетакрор сатрлар турк заминида ҳам ўз моҳиятини кўрсатди наздимда. Ўша мудҳиш тундаги халқ ғалабаси – мамлакат ва миллат ғалабасига айланиб қолди!\nВАТАНПАРВАРЛАР НОМИ ҚАЛБЛАРДА МАНГУ\nҚонли тўқнашувлар чоғида тасвирга олинган лавҳалар ва уларга турли вазирлик ва идораларнинг муттасадилари, журналистлар берган шарҳлари Туркия телеканаллари орқали ҳафта мобайнида намойиш қилиб борилди.\n«Анадолу» агентлигининг хабар қилишича, Демократия ва миллий бирдамлик куни – 15 июль доирасидаги тадбирлар Туркия президенти маъмуриятининг раҳбарлигида бошланди. 11 июль куни фуқаролар ҳарбий тўнтаришга уриниш қурбонлари қабрларига боришган ва ҳалок бўлганларнинг руҳини ёд этишган. Хотира тадбирлари ҳарбий тўнтаришга уриниш давомида асосий воқеалар рўй берган жойларда ҳам бўлиб ўтди.\nИстамбулда хотира тадбирлари 15 июлдаги шаҳидлар Кўприги, Отатурк халқаро аэропорти, Қисиқли, Ченгел туманлари, CNN Türk телеканали, Сарачхон тумани, Фотиҳ Султон Маҳмуд кўприги, Ватан кўчаси, Эсенлер тумани, Türk Telekom телеканали биноси ва Истамбул фонд биржасида ташкил этилди.\n12 июль куни Буюк миллий йиғилишда, йирик шаҳарларнинг 30 та кўргазма зали ва метро бекатларида очилган ўша кунги воқеаларни акс эттирувчи фотосуратлар кўргазмаларини турклар билан бир қаторда хорижлик журналистлар ҳам ҳаяжон билан кузатдилар.\nАнқарадаги турли идора ва ташкилотларда ўтказилган учрашув ва очиқ мулоқотлар мавзуи асосан 2016 йилнинг 15 июль воқеаларига бағишланди. Унда ўнлаб давлатлардан борган журналистлар иштирок этдилар. Жумладан, ўзбекистонлик ҳамкасблар ҳам ҳар бир учрашув ва бошқа жараёнларни ҳозиржавоблик билан ёритиб бордилар (бу мавзуда қуйироқда батафсилроқ тўхталамиз).\nНавбатдаги учрашувлардан бири Адолат ва тараққиёт партияси бош қароргоҳида бўлиб ўтди. Унда иштирок этган Туркия бош вазири Бинали Йилдиримнинг таъкидлашича, Туркия халқи 15 июль куни демократия учун кураш эпопеясини ёзган. Ўша тунда бутун мамлакат бўйлаб онгли қаршиликнинг намунаси намойиш этилган. «Биз сотқинларга мамлакатимиз, ватанимизни бериб қўймадик, энди уларга ўз келажагимизни ҳам бермаймиз», деди у сўзининг якунида.\nАдолат ва тараққиёт партиясининг бош қароргоҳида «15 июлдаги миллий ирода ғалабасининг таҳлили» китоби тақдимоти бўлиб ўтди.\nНавбатдаги учрашув Туркияда мамлакат бош вазири девони ҳузуридаги матбуот ва ахборот бошқармасида бўлиб ўтди. Унда Туркия оила ва ижтимоий сиёсат вазири Фотима Бетул Саём Кайя ҳам иштирок этди. Вазирнинг журналистлар билан учрашувда маълум қилишича, давлат тўнтаришига уриниш юз берган кечада у мамлакат парламенти биносида бўлган ва эрталабгача ўша ерда қолган. У бир гуруҳ депутатлар билан парламентга қараб кетаётганда ўққа тутилган экан. Улар парламентда тўнтаришга уриниш ҳолати қораланган декларацияни қабул қилишган.\nФотима Бетул Саём Кайянинг сўзларига кўра, ўша мудҳиш кеча демократия эркинлиги, конституциявий тартибни тиклаш, миллий ўзликни англаш нуқтаи назаридан жуда муҳим бўлган. Вазир алоҳида таъкидлаганидек, “Туркия сўнгги 15 йил давомида жуда муҳим ислоҳотларни амалга оширди. Бу ҳолат ўша ислоҳотларни “бўғиб қўйиш”га уриниш эди…”\nНавбатдаги учрашувлардан бирида Туркия Адолат ва тараққиёт партияси (АТП) раиси ўринбосари ва матбуот котиби Моҳир Ўналнинг айтишича, бу партия инсон ҳуқуқлари ва демократия соҳасида асосий ташаббускор бўлди ва партия ҳокимият тепасига келган биринчи кундан озмунча қийинчиликларни енгиб ўтмади. У қайд этишича, “Ўша куни ҳарбийларга нисбатан бирорта ҳам зўравонлик ҳолати қайд этилмади ва ҳалқ исёнчилар устидан тўлиқ ғалаба қозонди”.\n13 июль куни Президентлик мажмуасида ҳарбий тўнтаришга уриниш кунида ҳалок бўлганлар ва яраланганларнинг қариндошлари билан махсус тадбир ўтказилди.\nТуркия Бош вазири девони ҳузуридаги матбуот ва ахборот бошқармасида ташкил этилган медиа-тур маҳаллий ва хорижий ОАВ вакилларига муҳим маълумотларни тақдим этди. Бу ерда ўтказилган навбатдаги учрашувда Туркия адлия вазири Бакир Бўздоғ Усама бин Лодин АҚШ ва ЕИ учун қандай хавфли аҳамиятга эга бўлган бўлса, FETÖ етакчиси Фатҳуллоҳ Гулен Туркия учун шундай, деб алоҳида қайд этди. У АҚШ ва Европа Иттифоқига мурожаат қилар экан, FETÖ ташкилоти бўйича Туркия огоҳлантиришларини эътиборга олишга чақирди. АҚШ ЕИ мамлакатлари FETÖ барча мамлакатларга хавф солаётгани борасидаги баёнотларига жиддий муносабатда бўлиши кераклигини таъкидлар экан, «20 йиллар ичида улар Туркия бошдан кечирган синовлардан ҳам жиддийларига дуч келади, ўшанда Туркия ҳукуматига қулоқ солмаганига афсус қилади», деб уқтирди. Бўздоғ Туркияда қонунчилик ўрнига урғу берар экан, мамлакатда “исёнчилар учун алоҳида, оддий фуқаролар учун бошқа қонун мавжуд эмас”лигини қайд этди. Унинг айтишича, исёнчилар устидан суд мажлислари ошкора ташкил этилмоқда ва истаган киши мазкур ишлар бўйича маълумотлар билан таниша олади. Адлия вазири Туркия парламенти биносига бомба ташланган вақтда у шу бинода бўлганини эслатди. «Агар бомба 20 метр яқинроқда портлаганида, балки ҳозир мен бу ерда бўлмаган бўлардим», деб қўшиб қўйди у.\n14 июль куни Туркиянинг 81 вилоятидаги масжидларда ҳалок бўлганлар руҳи ёдга олинди. Марҳумлар руҳига тиловатлар ўқилди. Ватан учун жонини фидо қилганларнинг оилаларига оилаларига ҳам эҳтиром кўрсатилди.\n15 июль куни Анқарада инсон ҳуқуқлари бўйича Форум ташкил этилиб, ҳарбий тўнтаришга уриниш юз берган куни ҳалок бўлганлар ва яраланганлар қариндошларига алоҳида эҳтиром кўрсатилди.\nШу куни жаҳоннинг кўплаб давлатларидан келган журналистлар қатори Ўзбекистонлик бир гуруҳ ижодкорлар ҳам медиа-тур доирасида Туркия Қизил Ярим ой жамиятига ташриф буюриб, ташкилотнинг асосий вазифалари, фаолияти билан яқиндан танишдилар. Тадбирда қайд этилишича, Турк Қизил ярим ой жамияти 1868 йил 11 июнда Усмонийлар империяси томонидан ташкил этилиб, “Усмонийларнинг ярадор ва касал аскарлари” деган ном остида фаолият олиб борган. 1935 йилда эса Камол Отатурк республика тепасига келгандан сўнг жамиятга “Турк Қизил ярим ойи” номи берилган. Бу жамиятининг асосий вазифаси – табиий офатлар вақтида ёрдам кўрсатиш, донорликни ташкил этиш, соғликни тиклаш бўйича тадбирлар ўтказиш. Қизил ярим ой жамиятининг асосий тамойиллари: инсонпарварлик, бетарафлилик, холислик, мустақиллик, ихтиёрийлик, бирдамлик, универсаллик каби ғояларга асосланган.\nХорижда бу халқаро ташкилот фаолияти билан танишар эканмиз, ўз юртимизда ҳам шундай инсонпарварлик ҳаракатлари беихтиёр ёдга тушади. Яъни, Ўзбекистонда ҳам Қизил Ярим Ой Жамияти 1925 йил 14 ноябрда ташкил топган. Юртимиз истиқлолга эришгач, бу ташкилот мустақил Миллий жамият сифатида фаолият юрита бошлади.\nЎзбекистон 1995 йилдан буён Қизил Хоч ва Қизил Ярим Ой жамиятлари Халқаро Федерациясининг тенг ҳуқуқли аъзоси бўлиб, бир қатор хайрли ишларда фаол иштирок этгани яхши маълум. Чунончи, ҳар йили мазкур жамиятнинг маҳаллий ташкилотлари 5,5 мингдан зиёд ёлғиз яшовчи, ўзгалар қарамоғига муҳтож кексаларга, шунингдек, ногирон, кам таъминланган, кўп болали оилалар, ижтимоий ҳимояга муҳтож фуқароларга моддий кўмак бериб, кийим-кечак, озиқ-овқатлар, дори-дармон воситалари ажратиб келмоқда. Ўтган беш йил давомида 20 мингдан зиёд фуқаро ҳамда муҳтож оилаларга 1,5 миллиард. сўмдан кўпроқ молиявий, моддий ёрдам кўрсатилган.\n16 июль куни соат 00:13 да бутун Туркия бўйлаб махсус маросим ўтказилиб, сўнг “Демократия посбонлиги” тадбири бошланди. 2016 йил 15 июлдан 16 июлга ўтар кечаси юз берган давлат тўнтаришига бир йил тўлган кун биродарлик ва бирлик куни сифатида кенг нишонланди. Туркиянинг барча вилоятларида Миллий бирдамлик марши бўлиб ўтди. Анқара ва Истамбул шаҳарларида минглаб кишилар кўчаларга чиқиб, тинч митинглар ўтказишди ва қурбонларни хотирлашди. 2017 йил 15 июлидан 16 июлига ўтар кечаси соат 02:30 да президент Режеп Тоййиб Эрдўған Буюк миллат мажлиси (парламент) биноси олдида чиқиш қилди.\nМайдонда жамул-жам бўлишган Анқара аҳли давлат раҳбарининг чиқишларини эҳтиром билан тинглади. Мамлакат раҳбари ўз нутқида турк халқига ўт очган, миллатига қарши қурол кўтарганлар жазосини олмагунча террорчиларга қарши кураш қатъият билан давом эттирилишини қайд этди. У фавқулодда ҳолат терроризм таг-томири билан бартараф этилмагунча давом этишини маълум қилди. Айни пайтда Туркиянинг 2023 йилгача белгилаб олинган мақсадларига эришиш йўлида шижоат билан ҳаракат қилинишини таъкидлади.\nПрезидент Эрдўған ўз чиқишларида халққа қарата тўрт бармоғини кўрсатиб, “Бир миллат, Бир байроқ, Бир Ватан, Бир давлат” (Tek Millat, Tek Bayrak, Tek Vatan, Tek Davlet) шиорини таъкидлади. Туркия халқи чиндан-да бир, якдил бўлиб июль воқеаларидан сўнг бу шиор остида янада қаттиқроқ жипслашгани яққол кўриниб турарди.\nТурк тилидаги “Тек” сўзи ўзбекчада – “Бир”, “Ягона” деган маънони англатади. Биз эса уни рамзий маънода асл ҳолида “Тик миллат, Тик байроқ, Тик Ватан, Тик давлат” дея талқин қилдик. Бунда ана шу муқаддас тушунчалар – Миллат, Байроқ, Ватан, Давлатнинг моҳиятан тик, мағрур туриши, улар ҳеч қачон букилмаслиги англашиларди!..\nФуқаролар ҳарбий тўнтаришга уриниш чоғида ҳалок бўлган оила аъзоларининг суратларини кўтариб олган майдонда 250 нафар ўша марҳумларнинг исм-шарифлари ўқиб эшиттирилганида минглаб кишилар, хотин-қизлар жўр овозда “Бурда!” (яъни, у “Шу ерда!”) деб туришларидан юракларинг сел бўлиб кетади, миллат янада аҳилроқ ва жипсроқ бўлганини ҳис қиласан…\nТуркия бўйлаб мамлакат тарихидаги ўша қора, мудҳиш кунда қурбон бўлганлар шу тариқа хотирланди…\nКЎЗГУДА АКС ЭТГАН ҲАЁТ\nМатбуот – ҳаёт кўзгуси, деган гап бежиз айтилмаган. Бу ўринда аслида барча турдаги оммавий ахборот воситалари назарда тутилган. Ҳозир гап бунда эмас. Глобаллашган дунёда ўзбек матбуотининг ўрни ҳақидаги мухтасар фикримизни қисқача баён этмоқчимиз.\nЮртимизда журналист-кадрлар, жумладан, халқаро журналистлар тайёрлашга алоҳида эътибор қаратилмоқда. Мирзо Улуғбек номидаги Ўзбекистон Миллий университети Журналистика факультети ва бошқа таълим муассасаларидан ташқари ижодий уюшмаларда ҳам маҳорат мактаблари ташкил этилган. Бўлғуси журналистларнинг дунё тиллари, замонавий оммавий коммуникация воситалари сирларини пухта ўрганишлари йўлида кўп режалар амалга оширилмоқда.\nБу саъй-ҳаракатлар самарасини эса қатор интернет нашрларимиз фаолияти мисолида кўриш мумкин. Чунончи, юқорида баён этилган Туркия воқеаларидан ўша куниёқ халқимиз бохабар бўлган. Интернет тармоғидаги қатор миллий сайтларимизда ҳар бир воқелик тезкорлик ва ҳозиржавоблик билан ёритиб борилган.\nТуркия Республикасининг Ўзбекистондаги элчихонаси мутасадди ходимлари, айниқса, Матбуот хизмати маслаҳатчиси Исмоил Қозон вақти-вақти билан давра суҳбатлари ва матбуот анжуманлари ташкил этиб, ўзбек журналистларини Туркияда содир этилган воқеалардан хабардор этиб турди. Шу йил 11-16 июль кунлари Анқарада ўтказилган ўша Хотирлаш маросимларига ҳам Исмоил Қозон жанобларининг тавсиялари билан таклиф этилдик. Бу сўнгги вақтда Туркия давлати билан кенгайиб, чуқурлашиб бораётган ҳамкорлигимизнинг ўзига хос намойиши ҳам эди.\nИжодий сафар давомида ўзбек ижодкорлари орасидан етишиб чиқаётган том маънодаги халқаро журналистларни яна бир бора кашф этдим. Ҳамкасбимиз Умид Шермуҳамедов ҳар бир воқелик ҳақида ўша лаҳзалардаёқ тўплаган ахборотларини замонавий мобиль телефони орқали Тошкентга жўнатиб турди. Унга ҳамоҳанг тасвирга олаётган Шерзод Икромутдинов ҳам ранг-баранг суратларини йўллайверди. Шу тариқа Анқарада ўтказилган қатор тадбирлар, учрашувлар www.kun.uz сайтида яшин тезлигида (эҳтимолки, Туркия нашрларидан илгарироқ!) ёритиб борилди, десам муболаға бўлмайди. Туркия воқеалари ҳақида туб ерли халқ қанча ахборотга эга бўлса, Ўзбекистонликлар бохабар бўлган маълумотлар ҳам ундан кам эмас! Ахборот соҳасидаги гобаллашув деганлари аслида шу!\nЎткир қалам соҳиблари Аброр Зоҳидов, Қамариддин Шайхов, Ислом Бердиёров ва бошқа ижодкор дўстларимиз ҳам қанчалик саъй-ҳаракат қилганларини қатор сайтларимизда кузатиб бордик. Ўзбек ўқувчиларига тақдим этилаётган тезкор хабар ва мақолаларни Туркия заминида туриб интернет орқали кузатиш нақадар мароқли эди! Ушбу эссени тайёрлашда ўша ахборотлардан ҳам фойдаланганим боис шу ҳамкасбларимга самимий ташаккур изҳор этаман.\nАнқарада ўтказилган қатор анжуманларда мағрибдан машриққача ўнлаб давлатлардан ташриф буюрган хориж журналистлари орасида ўзбек ижодкорларининг мағрур юришларини кузатиб, “Биз ҳеч кимдан кам эмасмиз, ҳеч кимдан кам бўлмаймиз!” деган даъваткорона сўзлар қулоқларим остида бот-бот жаранглаб тургандек туюлди.\nНиҳоят, сафаримиз поёнига етди. Мезбонлар ва бир ҳафта давом этган анжуманда қадрдон бўлиб қолган турли хорижлик ҳамкасблар билан самимий хайрлашдик.\nАнқара аэропортидан улкан ҳаво кемасида самога кўтарилдик.\nЖонажон Ўзбекистонимиз сари парвоз қилар эканмиз, яна бир бор рўйи заминга боқдим. Пурвиқор тоғлар-у мавжланаётган дарёлари, ям-яшил ўрмон-у ажиб кўллари, фусункор шаҳар-у сокин қишлоқлари ястаниб кўринаётган Туркия билан хайрлашгинг келмайди… Ҳали бу ерларда кўп эзгу ишлар, истиқболли лойиҳаларни ҳамкорликда амалга оширишга умид қилса бўлади.\nАна шу умидлар уммонида она юртимиз – Ўзбекистон сари парвоз қилар эканмиз, тили, дини, миллий қадриятлари бизга нақадар яқин қардош элга то абад тинчлик-омонлик, осуда ҳаёт тиладик.\nwww.uchildiz.uz сайти мухбири\n2017 йил 11-17 июль\nNext story Ахборот хизмати — университет маънавий қаноти


Қирғизистон: Ҳуқуқ ҳимоячи Азимжон Асқаров умрбод қамоқ жазосига маҳкум этилди - Фарғона.Ру ахборот агентлиги\n02:09 msk, 4 Июль 2020\nҚирғизистон: Ҳуқуқ ҳимоячи Азимжон Асқаров умрбод қамоқ жазосига маҳкум этилди\n15.09.2010 20:58 msk\nҚирғизистон. - Жалолобод вилояти Новкен райони Маси қишлоғида суд 15 сентябрь куни таниқли ҳуқуқ ҳимоячи Азимжон Асқаровни умрбод озодликдан маҳрум этишга ва мол-мулкини мусодара қилишга ҳукм чиқарди.\nЭслатиб ўтамиз, 8 сентябрь куни ўтган суд мажлисида давлат қораловчиси Асқаровга умрбод қамоқ жазоси ва мулкини мусодара қилишни талаб қилганди.\nАзимжон Асқаров 2010 йил 16 июль куни ҳибсга олинган. Уни Бозорқўрғон РОВД вақтинча сақлаш изоляторига келтиришган. Асқаровни оммавий тартибсизликларни уюштиришда, миллатлар ўртасида адоват қўзғашда ва милиционерни ўлдиришда қатнашишда айбладилар. Асқаров барча айбловларни инкор этган.\nОлдинроқ АҚШнинг Қирғизистондаги элчихонаси ишни адолатли тарзда кўриб чиқишга чақирувчи баёнот билан чиққанди. Amnesty International ҳуқуқ ҳимоя ташкилоти ҳам суд давомида содир этилган зўравонликларга нисбатан норозилик баёнотини ёйинлаган эди. Бундан ташқари, Нью-Йоркда жойлашган Журналистларни ҳимоя қилиш бўйича халқаро қўмитаси (ЖҲҚ) Қирғизистон президенти Роза Ўтунбаевага очиқ хат билан мурожаат қилиб, зудлик билан журналист Улуғбек Абдусаломов ва ҳуқуқ ҳимоячи Азимжон Асқаровнинг суд томонидан таъқиб этилишининг одини олишга сўради.\nЖҲҚ ўзи ўтказган текширувнинг кўрсатишича, уларнинг икковига нисбатан ўтказилган тергов кўплаб қонун бузилишлари билан ўтказилган, Асқаров суди эса интиқом томошасига айлантирилган. Қирғиз (қирғизистонлик дея олмаймиз, негаки бу мамлакат ҳуқуқ-тартибот идораларида фақат қирғизлар ишлайди) терговчиларидан фарқли ўлароқ, ЖҲҚ Абдусаломов Конституциявий кенгаш аъзоси сифатида 12 дан 14 майгача Бишкекда бўлганини аниқлади. Қирғиз расмийларининг иддаоси бўйича айнан ўша кунлари Абдусаломов жалолободликларни сепаратизмга ундаган эмиш.\nШунингдек, ЖҲҚ аниқлашича, айблов томони Асқаровнинг айбини исботловчи бирор-бир салмоқли далил тақдим эта олмаган, унинг адвокат билан етарли даражада мулоқотини таъминламаган, тергов давомида унга нисбатан қийноқ қўлланганини эътиборга олмаган ва унинг адвокатини ҳалок бўлган милиционер оиласи ва ҳамкасбларининг босимидан иҳоталамаган.\nМаҳаллий ҳуқуқ ҳимоячилари ва Асқаровнинг дўстлари ушбу судни адолатсиз тарзда ўтказилган деб ҳисоблаяптилар. Уларга кўра, ҳуқуқ-тартибот идоралари шу йўл билан Асқаровдан ўч олганлар.